text:
KASETE YA MMUSO
KITSISO YA MMUSO
BOTHATI JWA BORUTEGI JWA AFORIKA BORWA
Bothati jwa Borutegi jwa Aforika Borwa
MELAWANA YA BOTHATI JWA BORUTEGI JWA AFORIKA BORWA
MOLAO, 1995
(MOLAO PALO 58 WA 1995)
Bothati jwa Borutegi jwa Aforika Borwa bo, ka fa tlase ga karolo 14 ya Molao
wa Bothati jwa Borutegi jwa Aforika Borwa, Molao, 1995 (Molao Palo 58 wa 1995),
ka kamogelo ya Tona ya Thuto le ka kgolagano le Tona ya Bodiri, bo dirile
melawana mo Mametlelelong.
MAMETLELELO
KGAOLO YA 1: DITSHIAMELO TSA KAKARETSO
- Dithanolo
KGAOLO YA BO 2: MEKGATLHO YA THUTO LE KATISO LE NETEFALETSO YA BOLENG
- Kamogelo
- Mabaka a kamogelo a Mekgatlho ya Thuto le Katiso le Netefaletso ya Boleng.
- Setifikeiti sa kamogelo.
- Katoloso ya kamogelo.
- Phediso ya kamogelo.
- Botokololo ba Mekgatlho ya Thuto le Katiso le Netefaletso ya Boleng.
- Go tswa mo ofising ga ditokololo tsa Mokgatlho wa Thuto le Katiso le
Netefaletso ya Boleng.
- Ditiro tsa Mekgatlho ya Thuto le Katiso le Netefaletso ya Boleng.
KGAOLO YA BO 3: MELAO YA TSAMAISO LE GO TLAMELA DITIRO TSA MEKGATLHO YA
THUTO LE KATISO LE NETEFALETSO YA BOLENG KA MATLOLE
- Ditiro tsa matlole tsa Mekgatlho ya Thuto le Katiso le Netefaletso ya
Boleng.
- Melao ya tsamaiso.
KGAOLO YA BO 4: BATLAMEDI BA THUTO LE KATISO
- Kamogelo ya batlamedi
- Mabaka a kamogelo ya batlamedi
- Setifikeiti sa kamogelo ya batlamedi
- Katoloso ya kamogelo ya batlamedi
- Kamogelo ya nakwana ya batlamedi
- Phediso ya kamogelo ya batlamedi.
KGAOLO YA BO 5: MEKGATLHO YA TEKANYETSO
- Thapo ya mekgatlho ya tekanyetso
- Makwalo a go thapiwa go nna mekgatlho ya tekanyetso
- Ditiro tsa mekgatlho ya tekanyetso
- Go fedisiwa ga go thapiwa ga mekgatlho ya tekanyetso.
KGAOLO YA BO 6: MEKGATLHO YA POROFESENALE LE MEKGATLHO YA
TLHATLHOBO
- Go akaretswa ga mekgatlho ya porofesenale le mekgatlho ya tlhatlhobo mo
tlhomong ya maemo, netefaletso ya boleng le tekanyetso.
KGAOLO YA BO 7: DITSHIAMELO TSELE LE TSELE
- Tsamaiso ya boikuelo
- Setlhogo khutswe
MAMETLELELO
Melao ya tsamaiso ya Mekgatlho ya Thuto le Katiso le Netefaletso ya Boleng.
KGAOLO YA 1:
DITSHIAMELO TSA KAKARETSO
Dithanolo
- Mo melawaneng e lefoko lengwe le lengwe kgotsa lereo le le neilweng bokao mo
Molaong le tla nna le bokao jwa go nna jalo, kwa ntle ga gore diteng di supe
ka mokgwa o mongwe.
"kamogelo" e kaya ka tlwaelo setifikeiti sa motho sa paka e e
rileng, mokgatlho kgotsa setheo se se nang le bokgoni ba go dira tiro e e
rileng mo tsamaisong ya netefaletso ya boleng e e tlhomilweng ke Bothati jwa
Borutegi jwa Aforika Borwa go ya ka molao;
"Molao" o kaya Molao wa 1995 wa Bothati jwa Borutegi jwa Aforika
Borwa (Molao Palo 58 wa 1995);
"Moatlhodisi" ke motho yo a kwadisitsweng ke Mokgatlho o o maleba
wa Thuto le Katiso ya Netefaletso ya Boleng go ya ka mabaka a a tlhometsweng
lebaka le ke Mokgatlho wa Paka ya Maemo go lekanyetsa dipholo tsa maemo kgotsa
borutegi jwa Letlhomeso la Borutegi jwa Bosetšhaba, mme " moatlhodisi wa
kgaolo" o na le bokao jo bo tshwanang;
"kwadiso ya peelomabaka" e kaya kwadiso ya setheo sa poraefete sa
thuto e kgolwane jaaka go tlhalosa Molao wa 1997 wa Thuto e Kgolwane (Palo 101
wa 1997);
"karolo" e kaya go wela mo karolong e e supilweng kgotsa e e
rebotsweng ya mokgatlho, e e umakilweng mo melawaneng e;
"Mokgatlho wa Thuto le Katiso le Netefaletso ya Boleng" o kaya
mokgatlho o o amogetsweng go ya ka karolo 5 (1) (a) (ii) ya Molao, o o rweleng
maikarabelo a go ela tlhoko le go runa dipholo go ya ka maemo a bosetšhaba
kgotsa borutegi, o o reboletsweng ditiro tse di rileng tse di amanang le
kelotlhoko le boruni jwa maemo a bosetšhaba kgotsa borutegi go ya ka karolo 5
(1) (b) (I) ya Molao;
"Lekala" go kaiwa kgaolo e e rileng ya go ithuta e e dirisiwang
jaaka thulaganyo ya Letlhomeso la Borutegi jwa Bosetšhaba;
"tekanyetso" e kaya kgato e e babalelang tshekatsheko ya dipholo
tse di tlhaloswang mo maemong kgotsa borutegi jo bo lolameng, ba nnete le jo
bo ikanyegang mo Letlhomesong la Borutegi jwa Bosetšhaba;
"mokgatlho wa tekanyetso" o kaya mokgatlho o bathati ba o
tlhometseng lebaka le la go lekanyetsa;
"Mokgatlho wa Maemo wa Bosetšhaba" o kaya mokgatlho o o
kwadisitsweng go ya ka karolo 5 (1) (a) (ii) ya Molao, o o rwalang maikarabelo
a go tlhoma maemo a thuto le a katiso kgotsa borutegi, o o reboletsweng ditiro
tse di rileng tse di amanang le kwadiso ya maemo a bosetšhaba kgotsa borutegi
go ya ka karolo (5) (1) (b) (i) ya molao;
"dipholo" go kaiwa kumo ya bofelo ya kgato ya go ithuta;
"tsepakgolo" e kaya tiro kgotsa maikemisetso a lekala a etsweng
tlhoko thata ke mokgatlho;
"mokgatlho wa porofesenale" o kaya mokgatlho wa semolao o o
kwadisitsweng go ya ka molao o o amang mekgatlho ya go nna jalo, kgotsa
mokgatlho wa ithaopo o o dirang ditiro tse molao o di reboletseng mekgatlho ya
go nna jalo, mme o sa kwadisiwa jalo;
"motlamedi" go kaiwa mokgatlho o o tlhagisang mananeo a thuto a a
bakang maemo kgotsa borutegi jwa Letlhomeso la Borutegi jwa Bosetšhaba le go
tsamaisa tshekatsheko ya ona;
"netefaletso ya boleng" ke kgato e e babalelang phitlhelelo ya
bokgoni jo bo tlhokegang;
"thuno ya boleng" ke kgato ya go tlhatlhoba ditshupo tse di
bontshang bokgoni jo bo fitlheletsweng;
"tsamaiso ya botsamaisi jwa boleng" e kaya tshwaraganyo ya
dikgato tse di dirisiwang go babalela gore bokgoni jo bo batlegang bo a
fitlhelelwa;
"maemo a kwadiso" go kaiwa maemo kgotsa borutegi bo bo
kwadisitsweng mo Letlhomesong la Borutegi jwa Bosetšhaba;
"lephata" go kaiwa lephata le le supilweng la loago, kgwebo
kgotsa ditiro tsa thuto tse di dirisiwang go tlhalosa melelwane ya Mokgatlho
wa Thuto le Katiso le Netefaletso ya Boleng; le
"Mokgatlho wa Pako ya Maemo" go kaiwa mokgatlho o o kwadisitsweng
go ya ka dikarolo 5 (1) (a) (ii) tsa molao, o o ikarabelang mo go tlhomeng
maemo a thuto le katiso kgotsa borutegi, o o reboletsweng ditiro tse di rileng
tsa go tlhoma maemo a bosetšhaba kgotsa borutegi go ya ka karolo 5 (1) (b) (i)
ya Molao.
KGAOLO YA BO 2:
MEKGATLHO YA THUTO LE KATISO LE NETEFALETSO YA BOLENG
Kamogelo
- (1) Mekgatlho ya Thuto le Katiso le Netefaletso ya Boleng e tla amogelwa mo
lekaleng lengwe le lengwe ke Bothati ka maikemisetso a go ela tlhoko le thuno
ya dipholo go ya ka maemo a bosetšhaba kgotsa borutegi le go rebolelwa ditiro
tse di rileng tse di amanang le kelotlhoko le thuno ya maemo a bosetšhaba
kgotsa borutegi go ya ka karolo 5 (1) (b) (i) ya Molao.
(2) Mo lephateng le Mokgatlho wa Thuto le Katiso le Netefaletso ya Boleng o
sa amogelwang mo go lona kgotsa fa Mokgatlho wa Thuto le Katiso le Netefaletso
ya Boleng o retelelwa ke go diragatsa maikarabelo a ona, le fa Bothati bo bonang
go tlhokega, Bothati bo tla tsaya ditiro le maikarabelo a ka tlwaelo a newang
Mokgatlho wa go nna jalo wa Katiso le Netefaletso ya Boleng.
(3) Mokgatlho kgotsa setlhopha sa mekgatlho e e batlang kamogelo ya go nna
Mokgatlho wa Thuto le Netefaletso ya Boleng o tla tlhomiwa mo nngweng ya
dikarolo tse di latelang.
- Lephata la loago
- Lephata la ikonomi kgotsa
- Lephata la tsamaisopotlana ya thuto le katiso.
Mabaka a go amogelwa a Mekgatlho ya Thuto le Katiso le Netefaletso ya
Boleng
- (1) Mokgatlho kgotsa ditlhopha tsa mekgatlho tse di emelang lekala le le
ikaeletsweng mo molawaneng 2 (3) le le diragatsang ditlhokego tsa go amogelwa
jaaka Mokgatlho wa Thuto le Katiso le Netefaletso ya Boleng tse di umakilweng mo
molawaneng potlana (2), le ka nne la dira kopo mo Bothating go amogelwa jaaka
Mokgatlho wa Thuto le Katiso le Netefaletso ya Boleng.
(2) Mokgatlho wa go nna jalo o tla supa gore –
- go na le tlhokego ya go tlhongwa ga Mokgatlho wa Thuto le Katiso le
Netefaletso ya Boleng mo karolong e o eletsang go dira mo go yona;
- o na le tsepa kgolo ya ditiro tsa ona tse di nang le netefaletso ya boleng,
tse di ikaegileng ka kamego ya ona le karolo e e supilweng, ya maikaelelo a
lekala leo;
- ga o boeletse ditiro kgotsa karolo ya ditiro tsa Mokgatlho o o leng teng
wa Katiso le Netefaletso ya Boleng kwa ntle ga gore Bothati bo bo bo tsaya
gore poeletso ya go nna jalo kgotsa bontlhabongwe jwa yona bo a tlhokega;
- o na le bokgoni jwa go dira ditiro tse o di fiwang ke Bothati;
- o na le metswedi e e lekaneng go kgona go dira mo nakong ya kamogelo;
- o na le tsamaiso ya botsaimaisi ya boemo e e akaretsang mme e sa ame fela
-
- Maikemisetso a boleng jwa botsamaisi a a tlhalosang boleng bo bo eletswang
go fitlhelelwa ke Mokgatlho wa Thuto le Katiso le Netefaletso ya Boleng.
- Tsamaiso ya boleng jwa botsamaisi jo bo kgontshang Mokgatlho wa Thuto le
Katiso le Netefaletso ya Boleng go tsweletsa maikemisetso a a tlhalositsweng
a boleng ba botsamaisi.
- Go sekaseka mekgwa e e babalelang gore maikemisetso a boleng a botsamaisi
le tsamaiso, a a tlhalositsweng a a diragatswa, le go tswelelapele go dira.
- tiro ya kwa ntle ya netefaletso ya boleng e a farologana le go ikaega ka
ditiro tsa tlamelo ya thuto le katiso;
- mo ntlheng ya tiro ya netefaletso ya boleng, e na le moemedi wa
motsayakarolo wa bosetšhaba mo lekaleng la go tsaya ditshwetso, o boemedi jwa
gagwe bo tla babalelang maikarabelo a setšhaba le tlhokego ya bofitlha; mme
- ditiro tsa yona di tla tsweletsa maikemisetso a Letlhomeso la Borutegi
jwa Bosetšhaba.
(3) Mokgatlho o o batlang go amogelwa e le Mokgatlho wa Thuto le Netefaletso
ya Boleng o tshwanetse wa amogela ka go kwala –
- tshiamelo ya Bothati ya go tlhatlhoba nako nngwe le nngwe ditiro tsa
Mokgatlho wa Thuto le Katiso le Netefaletso ya Boleng le go sekaseka
maikemisetso a boleng jwa ona jwa botsamaisi le tsamaiso;
- tshiamelo ya Bothati go tlhagisa kaelo mo mabakeng a a amanang le
Mokgatlho wa Thuto le Katiso le Netefaletso ya Boleng; le
- gore ditokololo tsa Mokgatlho wa Thuto le Katiso le Netefaletso ya Boleng
di nne le tshiamelo ya go golagana le Bothati ka tlhamalalo mo mererong e e
amang go dira ga Mokgatlho wa Thuto le Katiso le Netefaletso ya Boleng: Fa e
le gore dikgato tse di isegang tsa go rarabolola merero ya go nna jalo di
tserwe mo lekaleng ke Mokgatlho wa Thuto le Katiso le Netefaletso ya Boleng.
Setifikeiti sa kamogelo
- (1) Mokgatlho mongwe le mongwe wa Thuto le Katiso le Netefaletso ya Boleng
o tla newa ke bathati setefikeiti sa kamogelo mo nakong ya fa o amogelwa.
(2) Setifikeiti sa kamogelo se tla supa maemo a a rileng kgotsa borutegi jo
bo reboletsweng kamogelo: Fa e le gore maemo a go nna jalo kgotsa borutegi a tla
lebagana le tsepa kgolo ya Mokgatlho wa Thuto le Katiso le Netefaletso ya Boleng
kwa ntle ga gore katoloso ya kamogelo e rebotswe go ya ka molawana 5.
(3) Mokgatlho mongwe le mongwe o o amogetsweng wa Thuto le Katiso le
Netefaletso ya Boleng, o tla tlhagisa pegelo mo bothating mo kgweding ya ntlha
ya ngwaga wa boraro wa kamogelo ya ona le morago ga dingwaga dingwe le dingwe di
le tharo morago ga moo, e e tlhalosang gore ke eng kamogelo ya go nna jalo e
tshwanetse ya tswelelapele le go supa dipholo tse di fitlheletsweng ke Mokgatlho
wa Thuto le Katiso le Netefaletso ya Boleng mo dingwageng tse pedi tse di
fetileng.
Katoloso ya kamogelo.
- (1) Mokgatlho wa Thuto le Katiso le Netefaletso ya Boleng o o batlang gore
katoloso ya kamogelo ya ona e akaretse maemo kgotsa borutegi jo bo sa tsewang
tsia ke Bothati gore bo nne mo tsepeng kgolo ya ona, o tla tlhagisa kopo e e
amanang le seo mo Bothating go supa kgono ya ona ya go diragatsa mabaka a
kamogelo ya go nna jalo go ya ka molawana 3 (1) le (2)
(2) Fa tetla ya katoloso e sena e newa setifikeiti sa kamogelo se tla tiisiwa
ka tshwanelo.
Phediso ya kamogelo.
- Kamogelo ya Mokgatlho wa Thuto le Katiso le Netefaletso ya Boleng e ka nne
ya gogelwa morago go ya ka maikutlo a Bothati, fa o retelelwa ke go dira ditiro
tsa ona ka tshwanelo.
Botokololo ba Mekgatlho ya Thuto le Katiso le Netefaletso ya Boleng.
- Ditokololo tsa Mokgatlho wa Thuto le Katiso le Netefaletso ya Boleng e tla
nna ditokololo tsa mokgatlho kgotsa ditlhopha tsa mekgatlho tse di amogetsweng
jaaka Mokgatlho wa Thuto le Katiso le Netefaletso ya Boleng tse di thapilweng mo
mokgatlhong oo ke mokgatlho kgotsa setlhopha sa mekgatlho e e diragatsang
ditlhokego tsa molawana 3 (2).
Go tswa mo ofising ga ditokololo tsa Mokgatlho wa Thuto le Katiso le
Netefaletso ya Boleng.
- Modulasetulo kgotsa tokololo nngwe le nngwe ya Mokgatlho wa Thuto le Katiso
le Netefaletso ya Boleng o o umakilweng mo Molaong wa 7 o tla tlogela go
thapiwa ga gagwe fa –
- dithoto tsa gagwe di jewa kgotsa a tsenela tumalelano ya tharabololo le
banei molato ba gagwe;
- a tshwarwa jaaka motho yo a sa itekanelang mo tlhaloganyong go ya ka molao
mongwe le mongwe;
- go sa nneng teng mo dikopanong tse di latelaneng di le tharo tsa Mokgatlho
wa Thuto le Katiso le Netefaletso ya Boleng kwa ntle ga go nna mo malatsing
a boikhutso;
- ka go leboga tiro ka go kwalela Mokgatlho wa Thuto le Katiso le
Netefaletso ya Boleng;
- mo pakeng ya gagwe ya ofisi o bonwa molato wa tlolo molao le go atlholelwa
go nna kwa kgolegelong kwa ntle ga go newa faene; kgotsa
- go ya ka maikutlo a Mokgatlho wa Thuto le Katiso le Netefaletso ya Boleng
o retelelwa ke tsweletsa maikarabelo a gagwe.
Ditiro tsa Mekgatlho ya Thuto le Katiso le Netefaletso ya Boleng
- (1) Mokgatlho wa Thuto le Katiso le Netefaletso ya Boleng o tla -
- amogela batlamedi ba karolo ba maemo a a rileng kgotsa borutegi jo bo
kwadisitsweng mo Letlhomesong la Borutegi jwa Bosetšhaba;
- tsweletsa boleng magareng ga batlamedi ba karolo
- ela tlhoko ditlamelo tsa batlamedi ba karolo
- sekaseka le go kgonagatsha tekanyetso magareng ga batlamedi;
- kwadisa baatlhodisi ba karolo ba maemo a kwadiso a a rileng kgotsa
borutegi go ya ka mabaka a a tlhometsweng lebaka le;
- rwala maikarabelo a go abela baithuti ba karolo disetifikeiti;
- dirisana le mokgatlho kgotsa mekgatlho e e maleba e e tlhomilweng go
kgabaganya Mekgatlho ya Thuto le Katiso le Netefaletso ya Boleng go
akaretswa go lekanyetsa netefaletso ya boleng mo maemong a a rileng kgotsa
borutegi bo go amogelwang mo go jona Mekgatlho e mentsi ya Thuto le Katiso
le Netefaletso ya Boleng;
- atlanegisa maemo a mantshwa kgotsa borutegi mo Mekgatlhong ya Maemo ya
Bosetšhaba go sekasekiwa, kgotsa paakanyo ya maemo a a leng teng kgotsa
borutegi mo Mekgatlhong ya Bosetšhaba ya Maemo go sekasekiwa;
- go tshegetsa motheo wa dintlha o o amogelwang ke Bothati;
- go isa dipegelo kwa Bothating go ya ka ditlhokego tsa Bothati; le
- go dira ditiro tse dingwe tse di ka rebolwang nako le nako ke Bothati.
(2) Mo go diragatseng ditiro tsa ona Mokgatlho wa Thuto le Katiso le
Netefaletso ya Boleng –
- o tla diragatsa melawana 2 go fitlha 12 ya Mekgatlho ya Maemo ya Bosetšhaba
(R452 wa Mopitlwe 1998, Kasete ya Mmuso Palo 18787);
- o ka nne wa fitisetsa ditiro tse di tlhaotsweng tse di tlhagelelang mo
molawaneng potlana (1) go motlamedi wa kgaolo kgotsa mokgatlho o mongwe ka
tumelelo ya pele ya Bothati, mme o ka se fetisetse maikarabelo a ona go
Bothati;
- fa o tlhomilwe ka fa tlase ga Molao o mongwe wa Palamente go laola
tsamaiso e le nngwe e e tshwaraganeng ya batlamedi ba borutegi jo bontsi, o
tla rebola ditiro tsa balekanyetsi ba ba kwadisitsweng ba karolo, ba ba
akanngwang mo molaong potlana (1) (e) go batlamedi ba tsona, fa tsamaiso ya
bona ya botsamaisi jwa boleng, e akaretsa go ela tlhoko tiro e, mme Bothati
jwa Borutegi jwa Aforika Borwa bo tla itsisiwe.
KGAOLO YA BO 3:
MELAO YA TSAMAISO LE GO TLAMELA DITIRO TSA MEKGATLHO YA THUTO
LE KATISO LE NETEFALETSO YA BOLENG KA MATLOLE
Ditiro tsa matlole tsa Mekgatlho ya Thuto le Katiso le
Netefaletso ya Boleng
- (1) Mokgatlho wa Thuto le Katiso le Netefaletso ya Boleng o o batlang go
fitlhelela tumalelano le Bothati mo mabakeng a a tshwanetseng a tlhagisiwa mo
maatleng a a neetsweng Mokgatlho wa Thuto le Katiso ya Netefaletso ya Boleng, o
tshwanetse wa tlhagisa leano la kgwebo le le supang maikemisetso a a tla
fitlhelelwang mo pakeng e e sekasekiwang e ka tlwaelo e tla nnang mo dingwageng
di le tharo, e e tla akaretsang tekanyetso ya matlotlo.
(2) Leano la kgwebo le le ikaeletsweng mo molawaneng potlana (1) le tla supa
dikgwetlho tse di tshikintsweng le tshwaelo ya ditshikinyo tsa go nna jalo mo
phitlhelelong ya maikemisetso a Letlhomeso la Borutegi jwa Bosetšhaba, go
lebilwe thata go kgonagatsa phitlhelelo le kgatelopele mo thutong, katisong le
ditsela tsa thutego.
Melao ya tsamaiso
- Mokgatlho mongwe le mongwe wa Thuto le Katiso le Netefaletso ya Boleng o
tla laolwa ke melao ya ona ya tsamaiso e e tla tshegetsang Dikaelo tse di leng
teng mo mametlelelong ya Melao e.
KGAOLO YA BO 4:
BATLAMEDI BA THUTO LE KATISO
Kamogelo ya batlamedi
- Mokgatlho wa Thuto le Katiso le Netefaletso ya Boleng o ka nne wa amogela
mo kopong mokgatlho wa tlamelo o o diragatsang mabaka a a tlhagisitsweng mo
molawaneng 13.
Mabaka a kamogelo ya go nna batlamedi
- Mokgatlho wa Thuto le Katiso le Netefaletso ya Boleng, o ka nne wa
amogela mokgatlho go nna motlamedi o maikaelelo magolo a ona a tsamaelanang le
maikaelelo magolo a motlamedi:
Fa e le gore mokgatlho o o batlang kamogelo o –
- kwadisitswe jaaka motlamedi go ya ka molawana o o maleba mo nakong ya kopo
ya kamogelo.
- o na le tsamaiso ya botsamaisi jwa boleng e e akaretsang mme e sa ame fela
-
- maikemisetso a botsamaisi jwa boleng a a tlhalosang se motlamedi a
eletsang go se fitlhelela;
- tsamaiso ya botsamaisi jwa boleng e e kgontshang motlamedi go tsweletsa
maikemisetso a yona a botsamaisi jwa boleng kgotsa;
- go sekaseka ditsela tse di babalelang gore maikemisetso a botsamaisi
jwa boleng le ditsamaiso tse di tlhalositsweng di a diragatswa le go
tswelelapele go dira.
- o kgona go tsweletsa, go tlamela le go sekaseka mananeo a ithuto a a
bakang maemo a a rileng a a kwadisitsweng kgotsa borutegi;
- o na le -
- metswedi e e tlhokegang ya matlotlo, tsamaiso le popego;
- maikemisetso le ditlwaelo tsa go tlhopha badirammogo, tshekatsheko le
tlhabololo;
- maikemisetso le ditlwaelo tsa go amogela baithuti, kaelo le tsamaiso ya
tshegetso;
- maikemisetso le ditlwaelo tsa botsamaisi tsa mabaka a a kwa thoko le a mo
tirong;
- maikemisetso le ditlwaelo tsa botsamaisi jwa dithoto;
- tsamaiso e e tlhokegang ya dipegelo; le
- kgono ya go fitlhelela dipholo tse di eletswang, ka go dirisa metswedi e e
leng teng le tsamaiso e e amogelwang ke Mokgatlho wa Thuto le Katiso le
Netefaletso ya Boleng gore go tsweletswe, go tlhagisiwe le gore go
sekasekiwe mananeo a ithuto a a bakang maemo a a rileng a kwadiso kgotsa
borutegi jo bo tlhagisitsweng mo temeng (c); mme
- ga o ise o amogelwe kgotsa go dira kopo ya kamogelo mo Mokgatlhong o
mongwe wa Thuto le Katiso le Netefaletso ya Boleng o o tlhagisitsweng mo
molawaneng 2.
Setifikeiti sa kamogelo ya go nna batlamedi
- (1) Motlamedi mongwe le mongwe e tla re mo nakong ya kamogelo a fiwe
setifikeiti sa kamogelo ke Mokgatlho o o amegang wa Thuto le Katiso le
Netefaletso ya Boleng, mme setifikeiti seo se tla tiisiwa ke Bothati mme se tla
supa gore -
- ke motlamedi wa karolo wa Mokgatlho o o maleba wa Thuto le Katiso le
Netefaletso ya Boleng;
- maemo kgotsa borutegi jo bo filweng kamogelo.
(2) Motlamedi mongwe le mongwe yo a amogetsweng, e tla re mo kgweding ya
ntlha ya ngwaga wa botlhano wa kamogelo le dingwaga dingwe le dingwe di le
tlhano morago ga moo, a tlhagise pegelo kwa Mokgatlhong o o maleba wa Thuto le
Katiso le Netefaletso ya Boleng, e e supang mabaka a gore ke eng kamogelo ya go
nna jalo e tshwanetse ya tsweletswa le go supa kgono ya ona ya go diragatsa
mabaka a katoloso ya go nna jalo ya kamogelo.
Katoloso ya kamogelo ya batlamedi
- (1) Motlamedi yo o amogetsweng yo o batlang gore katoloso ya kamogelo ya
gagwe e akaretse maemo kgotsa borutegi jo bo sa amogelweng ke Mokgatlho wa Thuto
le Katiso le Netefaletso ya Boleng, o tla dira kopo ya go nna jalo mo
Mokgatlhong wa Thuto le Katiso le Netefaletso ya Boleng, ka go supa kgono ya
gagwe ya go diragatsa ditlhokego tsa katoloso ya kamogelo ya go nna jalo.
(2) Mokgatlho wa Thuto le Katiso le Netefaletso ya Boleng o motlamedi wa go
nna jalo a kwadisitsweng le ona ka tirisano le Bothati o tla dira thulaganyo ya
katoloso ya kamogelo ya go nna jalo jaaka go tlhokega ka kgolagano le Mokgatlho
wa Thuto le Katiso le Netefaletso ya Boleng ka go leba maemo kgotsa borutegi jo
bo diretsweng kopo: Fa e le gore -
- mabaka a kamogelo ya go nna jalo a a tlhagisitsweng mo molawaneng 13 (1)
a diragatswa;
- baatlhodisi ba ba kwadisitsweng le Mokgatlho wa Thuto le Katiso le
Netefaletso ya Boleng ba ba amogetseng motlamedi ba dira tlhatlhobo ya maemo a
kwadiso kgotsa borutegi jo bo batlelwang katoloso; kgotsa
- baatlhodisi ba ba kwadisitsweng le Mokgatlho wa Thuto le Katiso le
Netefaletso ya Boleng ba sekaseka maemo le borutegi jo bo diretsweng kopo.
(3) Bothati ka kgolagano le Mokgatlho wa Thuto le Katiso le Netefaletso ya
Boleng o o tlhagelelang mo molawaneng potlana (2) bo tla babalela gore mabaka a
kamogelo a a tlhagelelang mo molawaneng 13 a maemo a a rileng kgotsa borutegi a
diragatswa.
(4) Mokgatlho wa Thuto le Katiso le Netefaletso ya Boleng o motlamedi a
dirang kopo ya katoloso mo go ona o tla tswelelapele go nna motlamedi wa gagwe
morago ga go rebolwa ga katoloso ya kamogelo.
(5) Fa go sena go rebolwa katoloso, setifikeiti sa kamogelo se tla tiisiwa
jaaka go tlhagisiwa mo molawaneng 14 (1) (b).
Kamogelo ya nakwana ya batlamedi
- (1) Fa Mokgatlho wa Thuto le Katiso le Netefaletso ya Boleng o kopo ya
kamogelo e diriwang mo go ona, o akanya gore motlamedi yo a kwadisitsweng kgotsa
motlamedi yo a batlang kwadiso ya peelomabaka ga a diragatse ditlhokego tsotlhe
tsa kamogelo, Mokgatlho wa go nna jalo wa Thuto le Katiso le Netefaletso ya
Boleng, o ka nne wa naya motlamedi wa go nna jalo kamogelo ya nakwana ya paka e
go dumalelwaneng ka yona e e sa feteng dingwaga di le pedi, mme mo nakong eo o
tla tsenela lenaneo la tlhabololo le go dumalanweng ka lona le Mokgatlho wa
Thuto le Katiso le Netefaletso ya Boleng, go mo kgontsha go diragatsa mabaka a a
tlhokegang a kamogelo: Fa e le gore go ya ka Mokgatlho wa Thuto le Katiso le
Netefaletso ya Boleng dikgatlhegelo tsa baithuti di a sireletswa mo nakong ya
tiragatso ya lenaneo la tlhabololo.
(2) E tla re mo nakong ya kamogelo ya nakwana motlamedi mongwe le mongwe a
fiwe setifikeiti sa kamogelo ya nakwana ke Mokgatlho wa Thuto le Katiso le
Netefaletso ya Boleng o o maleba mme setifikeiti seo se tla tiisiwa ke
Bothati, mme se tla supa –
- motlamedi wa karolo o a amogetsweng ke Mokgatlho o o maleba wa Thuto le
Katiso le Netefaletso ya Boleng;
- maemo kgotsa borutegi jo bo rebolelwang kamogelo ya nakwana;
- Matlha a kamogelo ya nakwana ya go nna jalo e tla simololang ka ona le go
khutla.
Phediso ya kamogelo ya batlamedi
- (1) Kamogelo ya motlamedi e ka gogelwa morago fa e le gore o retelelwa ke
go dira ditiro tsa gagwe ka tshwanelo go ya ka maikutlo a Mokgatlho wa Thuto le
Katiso le Netefaletso ya Boleng a a tiisitsweng ke Bothati.
(2) Motlamedi a ka kopa gore kamogelo ya gagwe ya mabaka a a rileng kgotsa
borutegi e gogelwe morago.
KGAOLO YA BO 5:
MEKGATLHO YA TEKANYETSO
Go thapiwa ga mekgatlho ya tekanyetso
- Fa Bothati bo bona go tlhokega, bo tla thapa mokgatlho wa tekanyetso: Fa
e le gore -
- o diragatsa mabaka a tlaleletso a Mokgatlho wa Pako ya Maemo o o maleba, o
o atlanegisitsweng ke Mokgatlho wa Maemo wa Bosetšhaba go ya ka molawana 24
(1) wa Melawana ya Mokgatlho wa Maemo wa Bosetšhaba, 1998 (R.452 wa 28
Mopitlwe 1998, Kasete ya Mmuso, Palo 18787) o o amogetsweng ke Bothati.
- o tsweletsa ditiro tsa go lekanyetsa ka mokgwa o o babalelang gore
tshekatsheko ya dipholo tse di tlhaloswang mo maemong kgotsa borutegi di
lolame, di tshwanetse le go ikanyega; mme
- o na le baemedi ba beng ba bosetšhaba mo lekaleng la go tsaya ditshwetso,
bao kemelo ya bona e supang dikgatlhegelo tsa bao ba bonang dipoelo le go
nna le kgatlhegelo ka tlhamalalo mo ditirong tsa mokgatlho wa tekanyetso.
Makwalo a go thapiwa go nna mekgatlho ya tekanyetso
- (1) Bothati bo ka tlhoma mokgatlho wa tekanyetso kgotsa mekgatlho ya
tekanyetso mo pakeng e e rileng le mo maemong kgotsa borutegi jo bo rileng jo bo
bo tsayang bo le botlhokwa go babalela go tsweletswa ga tiro ya tekanyetso.
(2) Bothati bo tla rebolela mokgatlho mongwe le mongwe wa tekanyetso o o
thapetsweng lebaka leo lekwalo la go thapiwa le le tlhalosang letlha le paka
ya go thapiwa le maemo kgotsa borutegi jo bo tlhokegang go lekanyetsa.
Ditiro tsa mekgatlho ya tekanyetso
- Mekgatlho ya tekanyetso e tla –
- tlhomamisa fa ditshwetso tsa tshekatsheko tse di lebaganeng maemo a a
rileng kgotsa borutegi, tse di dirilweng ke o le mongwe kgotsa e le mentsi
ya Mekgatlho ya Thuto le Katiso le Netefaletso ya Boleng di lolame,
tshwanetse le go ikanyega go ya ka dipholo tse di tlhaloswang mo maemong ao
kgotsa borutegi,
- go dira dikatlanegiso kwa Bothating tse di amang -
- ditokafatso tse di tlhokegang mo tirong ya Mokgatlho wa Thuto le Katiso le
Netefaletso ya Boleng;
- kamogelo ya Mokgatlho wa Thuto le Katiso le Netefaletso ya Boleng;
- diphetolo tsa maemo kgotsa borutegi tse di tshwanetseng tsa tsewa tsia ke
Mekgatlho ya Maemo ya Bosetšhaba; le
- mabaka a a ka rebolwang nako le nako ke Bothati; le
- go dira ditiro tse dingwe tsa tekanyetso tse di ka tlhomamisiwang ke
Bothati nako le nako.
Go fedisiwa ga go thapiwa ga mekgatlho ya tekanyetso
- (1) Go thapiwa ga mokgatlho wa tekanyetso go tla fela mo nakong le mo
letlheng le le kwadilweng mo lekwalong la go thapa kwa ntle ga gore Bothati bo
bo bo supile ka mokgwa o mongwe ka go kwala.
(2) Go thapiwa ga mokgatlho wa tekanyetso go ka khutlisiwa fa e le gore go ya
ka maikutlo a Mokgatlho wa Pako ya Maemo o o amegang kgotsa Mokgatlho wa Bosetšhaba
wa Maemo, le go tiisiwa ke Bothati, o retelelwa ke go dira ditiro tsa ona ka
tshwanelo.
KGAOLO YA BO 6:
MEKGATLHO YA POROFESENALE LE MEKGATLHO YA TLHATLHOBO
Go akaretswa ga mekgatlho ya porofesenale le mekgatlho ya tlhatlhobo mo
tlhomong ya maemo, netefaletso ya boleng le tekanyetso.
- Mekgatlho ya porofesenale le mekgatlho ya tlhatlhobo e ka dira kopo ya
–
- go amogelwa jaaka tokololo ya Mokgatlho wa Pako ya Maemo jaaka go
tlhagisiwa mo molawaneng 20 kgotsa 22 (1) wa Melawana ya Mekgatlho ya Maemo
ya Bosetšhaba, 1998 (R. 452 wa Mopitlwe 1998, Kasete ya Mmuso Palo 18787);
- kamogelo jaaka Mokgatlho wa Thuto le Katiso le Netefaletso ya Boleng jaaka
go tlhagisiwa mo molawaneng 2; le
- go thapiwa jaaka mokgatlho wa tekanyetso jaaka go tlhagisiwa mo molawaneng
18.
KGAOLO YA BO 7:
DITSHIAMELO TSELE LE TSELE
Tsamaiso ya Boikuelo
- (1) Mokgatlho o o eletsang go dira boikuelo kgatlhanong le tshwetso ya
mokgatlho o o tlhagisiwang mo melawaneng 2 le 12 o tla dira tlhagiso ka go
kwalela Bothati ka lebaka leo mmogo le mabaka a boikuelo mo dikgweding di le
tharo tsa go tsewa ga tshwetso ya go nna jalo.
(2) Fa e le gore Bothati bo ka tshegetsa boikuelo kgatlhanong le
tshwetso ya mokgatlho o o tlhagisitsweng mo molawaneng 2 le 12 mokgatlho oo o
tla -
- mametlelela tshwetso ka tshwanelo;
- o tla kwala mametlelelo ya go nna jalo mo dikwalong tsotlhe tse di maleba
tse tshwetso ya tshimologo e neng e kwadilwe mo go tsona;
- o tla dira dimametlelelo tse di tlhokegang mo dikwalong tsotlhe tse di
maleba; le go golola karolo e e boeleditsweng ya dikwalo tsotlhe tse di
maleba.
Setlhogo khutswe
- Melawana e e tla bidiwa Melawana ya Thuto le Katiso le Netefaletso ya
Boleng.
MAMETLELELO
DIKAELO TSA MELAO YA TSAMAISO YA MEKGATLHO YA THUTO LE KATISO LE NETEFALETSO
YA BOLENG
DITHANOLO
- Mo dikaelong tse, kwa ntle ga gore bokao bo supe ka mokgwa mongwe -
"Modulasetulo" o kaya Modulasetulo wa Mokgatlho wa Thuto le Katiso
le Netefaletso ya Boleng;
"Komiti" e kaya komiti ya Thuto le Katiso le Netefaletso ya Boleng.
"Komititsamaiso" e kaya komiti e e tlhomilweng go dira ditiro tse
di rileng tse e di filweng mo boemong jwa Mokgatlho wa Thuto le Katiso le
Netefaletso ya Boleng;
"Tokololo" e kaya tokololo ya Mokgatlho wa Thuto le Katiso le
Netefaletso ya Boleng;
"Tshwetso" e kaya tshwetso ya Mokgatlho wa Thuto le Katiso le
Netefaletso ya Boleng;
"Mokwaledi" ke tokololo ya Mokgatlho wa Thuto le Katiso le
Netefaletso ya Boleng e e tlhometsweng lebaka le.
DITOKOLOLO TSA MOKGATLHO WA THUTO LE KATISO LE NETEFALETSO YA BOLENG
- Mo mabakeng a tiro ya netefaletso ya boleng Mokgatlho wa Thuto le Katiso
le Netefaletso ya Boleng, o tla bopiwa ke Modulasetulo, Motlatsamodulasetulo,
Mokwaledi le ditokololo tse dingwe tse di thapilweng ke Bothati, mme
Modulasetulo o tla tlhophiwa ke ditokololo tsa Mokgatlho wa Thuto le Katiso le
Netefaletso ya Boleng gareng ga ditokololo kgotsa mo metsweding e mengwe.
BATSHWARAMARAPO
- Modulasetulo wa Mokgatlho wa Thuto le Katiso le Netefaletso ya Boleng o
tla tshwaramarapo mo dikopanong tsa Mokgatlho wa Thuto le Katiso le Netefaletso
ya Boleng. Fa Modulasetulo a se teng mo kopanong nngwe le nngwe
Motlatsamodulasetulo o tla tshwaramarapo. Fa ba se teng ka bobedi, ditokololo
tse di leng teng di ka tlhopha modulasetulo gareng ga tsona go dira jaaka
modulasetulo.
DIKOPANO TSA MOKGATLHO WA THUTO LE KATISO LE NETEFALETSO YA BOLENG
- Mokgatlho wa Thuto le Katiso le Netefaletso ya Boleng o tla kopana mo
mafelong a a rileng le dinako tse di rileng nako le nako go ya ka Tshwetso e e
tsewang.
- Dikopano tse di kgethegileng di ka tshwarwa go ya ka Modulasetulo kgotsa ka kopo ya ditokololo tse di seng ka fa tlase ga nngwe tharong mme fa go
le jalo kopano e tla tshwarwa mo nakong le mo lefelong le le
tlhomamisitsweng ke mokwaledi go ya ka bonako jo bo kgonegang morago ga
kamogelo ya kopa ya go nna jalo.
- Morago ga gore Modulasetulo a golagane le Komititsamaiso o tla nna le tshiamelo ya go busetsa morago kopano ya Mokgatlho wa Thuto le Katiso le
Netefaletso ya Boleng fa morero o o mo lenaneong o lebega o sa tlhoke gore go
tshwarwe kopano, mme ditokololo di tshwanetse tsa itsisiwe ka pusetso morago
ya go nna jalo mo bonnyeng jwa beke pele ga letlha le Mokgatlho wa Thuto le
Katiso le Netefaletso ya Boleng o tshwanetseng wa kopana ka lona, le ka
tlamelo ya go ya pele ya gore dikopano ga di a tshwanela go phimolwa kgotsa go
busetswa morago ka ntlha ya ditiragalo tsa maikarabelo kgotsa mabaka a a seng
mo taolong ya Mokgatlho wa Thuto le Katiso le Netefaletso ya Boleng mme go ka
diriwa jalo fa pedi tharong ya ditokololo e dumalelana le lebaka le.
- Mongwe le mongwe yo go nna teng ga gagwe go tlhokegang mo mabakeng a kopano a ka nne a laletswa ke Mokgatlho wa Thuto le Katiso le Netefaletso
ya Boleng go nna teng mo kopanong nngwe le nngwe ya Mokgatlho wa Thuto le Katiso
le Netefaletso ya Boleng.
- Dikwalo tsotlhe tse di romelwang ditokololo di tla tshwaiwa ka mokgwa o o
tshwanetseng go ya ka mohuta le maemo a diteng, mme go a patelesega gore
ditokololo di netefatse gore dikwalo tsa go nna jalo di tsamaisiwa go ya ka go
tshwaiwa ga tsona.
KITSISO YA DIKOPANO
- Kitsiso ya kopano nngwe le nngwe ya Mokgatlho wa Thuto le Katiso le
Netefaletso ya Boleng e e tla akaretsang lenanetema la merero e e tla
tshotlhiwang, le tla fitisetswa ke mokwaledi kwa tokololong nngwe le nngwe le
batho ba bangwe ba ba tlhokegang go e tsenela mo bonnyeng jwa malatsi a le 14
pele ga letsatsi le le rulaganyeditsweng kopano, mme lenanetema leo le tla
romelwa kwa diatereseng tse di kwadisitsweng mo mokwaleding: Mo mabakeng a
dikopano tse di kgethegileng go ka fiwa dikitsiso tsa paka e khutshwane e e ka
swediwang ke Modulasetulo, mme ga ya tshwanela ya nna kwa tlase ga malatsi a le
mararo a tiro.
- Go sa amogelweng ga kitsiso nngwe le nngwe e e rometsweng sentle kwa
atereseng ya tokololo e ka se ame kgotsa ya kgoreletsa ditsamaiso tsa kopano.
REJISETARA YA GO NNA TENG
- Tokololo nngwe le nngwe e e leng teng mo kopanong ya Mokgatlho wa Thuto
le Katiso le Netefaletso ya Boleng e tla saena rejisetara ya go nna teng e e tla
rebolelwang lebaka le.
KHORAMO
- Halofo ya ditokololo, go sa akaretswe Modulasetulo, di tla bopa khoramo
mo dikopanong tsotlhe tsa tlwaelo tsa Mokgatlho wa Thuto le Katiso le
Netefaletso ya Boleng. Mo dikopanong tse di kgethegileng nngwe tharong ya
ditokololo tsa Mokgatlho wa Thuto le Katiso le Netefaletso ya Boleng, go sa
akaretswe Modulasetulo di tla bopa khoramo.
- Fa palo ya ditokololo tse di leng teng mo nakong le lefelo e sa lekane go
bopa khoramo, kopano e tla tswelelapele ka kitso ya gore tshwetso nngwe le nngwe
e e fitlheletsweng e tla tsewa e le tshwetso e e sa felelang mme e tla
fetisetswa go Mokgatlho wa Thuto le Katiso le Netefaletso ya Boleng go
tshotlhiwa go ya pele le gore go diriwe ditshwaelo pele e amogelwa.
DIPEGELO TSA BOBEGAKGANG
- Fa go tlhokegang gore go tlhagisiwe dipegelo tsa bobegakgang tebagano le
mabaka a a amang ditiro le dikopano tsa Mokgatlho wa Thuto le Katiso le
Netefaletso ya Boleng, dipego tsa go nna jalo di tla gololwa ke Modulasetulo wa
Mokgatlho wa Thuto le Katiso le Netefaletso ya Boleng ka tumallano le
Modulasetulo wa Bothati.
METSOTSO
- Metsotso ya kopano nngwe le nngwe e tla rulaganngwa le go tlhagisiwa gore
e netefatswe mo kopanong e e latelang. Mokwaledi o tla romela metsotso go
ditokololo mmogo le kitsiso ya kopano e e latelang.
- Metsotso ga ya tshwanela ya tlhagisa ka botlalo tsamaiso ya kopano, mme e
tla nna tshosobanyo ya kwalo ya tsamaiso, Ditshwetso le dikgato tse di
tlhokegang ka tlamelo ya gore tokololo nngwe le nngwe e na le tshono ya go kopa
gore maikutlo a yona a tlhagisiwe mo metsotsong.
DINGANGISANO TSA MOKGATLHO WA THUTO LE KATISO LE NETEFALETSO YA BOLENG LE
GO BOUTA.
- Mo tsamaisong ya kopano nngwe le nngwe ya Mokgatlho wa Thuto le Katiso le
Netefaletso ya Boleng melao e e tlwaelesegileng ya ngangisano e tla dira.
- Go tsewa ga ditshwetso go tla diriwa ka tumallano ka tlamelo ya gore fa
go sa fitlhelelwe tumallano go ka boutiwa. Fa boutu e tlhokega e tla nna ka go
tsholetsa matsogo kwa ntle ga gore tokololo nngwe e kope baloto, mme go tla
tshwarwa baloto ya sephiri.
- Modulasetulo fa a tshweremarapo a ka se nne le boutu ya go tlhopha, mme o
tla nna le ya makgaolakgang.
- Fa modulasetulo a se teng Modulasetulo wa motshwareledi (e ka nna
Motlatsa Modulasetulo kgotsa yo mongwe) ga a ne a nna le boutu ya makgaolakgang,
mme o tla nna le boutu ya go tlhopha.
- Tokololo ya Mokgatlho wa Thuto le Katiso le Netefaletso ya Boleng e a
patelesega go tlhagisa kgatlhegelo nngwe le nngwe ya tshelete mo morerong o o
tshotlhiwang ke Mokgatlho wa Thuto le Katiso le Netefaletso ya Boleng le go
ithefola gore a intshe mo ngangisanong: Fa e le gore tokololo ya go nna jalo e
letlwa go tswa fa tshwetso ya morero wa go nna jalo e diriwa ke Mokgatlho wa
Thuto le Katiso le Netefaletso ya Boleng.
- Go ya ka tshiamelo ya melao e, tshwetso ya bontsi jwa ditokololo tse di
leng teng mo kopanong ya Mokgatlho wa Thuto le Katiso le Netefaletso ya Boleng e
tla nna tshwetso ya Mokgatlho wa Thuto le Katiso le Netefaletso ya Boleng.
Maikutlo a bonnye a ka nne a kwadiwa go ya ka kopo ya ditokololo tsa go nna jalo.
- Fa morero mongwe o runya magareng ga dikopano tsa tlwaelo o o tlhokang
tshwetso ya Mokgatlho wa Thuto le Katiso le Netefaletso ya Boleng le o go
yang ka kakanyo ya Modulasetulo o sa tshwanelang go diegisiwa go fitlha mo
kopanong e e latelang ya tlwaelo ya Mokgatlho wa Thuto le Katiso le
Netefaletso ya Boleng, Modulasetulo a ka naya Mokwaledi tetla ya go baakanya
le go romela ka poso e e kwadisitsweng kgotsa batsamaisi ba dithoto, kitsiso
kwa tokololong nngwe le nngwe, e e tlhagisang morero o o lebilweng le go
batla boutu ya poso, e tshwetso e ka diriwang ka yona. Kitsiso e tla
tlhagisa paka e boutu ya poso e ka diriwang ka yona, mme e ka se nne kwa
tlase ga malatsi a le lesome go tswa mo letlheng la thomelo ya kitsiso.
Tshwetso ya bontsi jwa Mokgatlho wa Thuto le Katiso le Netefaletso ya Boleng
e tla tsewa e le tshwetso ya Mokgatlho wa Thuto le Katiso le Netefaletso ya
Boleng. Dipholo tsa balote nngwe le nngwe di tla begiwa mo kopanong e e
latelang ya Mokgatlho wa Thuto le Katiso le Netefaletso ya Boleng.
TLHOMO YA KOMITITSAMAISO
- Komititsamaiso e tla bopiwa fela ke ditokololo le go tlhomiwa ke tsona. E
tla diriwa ke Modulasetulo le palo ya ditokololo tse dingwe tse di
tlhomamisitsweng le go supiwa ke Mokgatlho wa Thuto le Katiso le Netefaletso ya
Boleng: Fa e le gore:
- Komititsamaiso ya go nna jalo, go ya ka dikaelo tsa Mokgatlho wa Thuto le
Netefaletso ya Boleng, e dira ditiro tsa Mokgatlho wa Thuto le Katiso le
Netefaletso ya Boleng gareng ga dikopano: Fa e le gore ditshwetso tsotlhe
tse di amang merero ya motheo e tla nna se se botlhokwa sa Mekgatlho ya
Thuto le Katiso le Netefaletso ya Boleng;
- Modulasetulo, kgotsa fa Modulasetulo a se teng, Modulasetulo yo a
tshwareletseng yo a tlhophilweng ke ditokololo o tla tshwarwamarapo mo
dikopanong tsotlhe tsa Komititsamaiso;
- Modulasetulo o tla bega ditiro tsa Komititsamaiso mo kopanong nngwe le
nngwe ya tlwaelo ya Mokgatlho wa Thuto le Katiso le Netefaletso ya Boleng;
mme
- Khoramo ya Komititsamaiso e tla bopiwa ke Modulasetulo mmogo le halofo ya
ditokololo tsa komiti.
TIRO YA MOKWALEDI
- Mokwaledi o tla dira tiro ya bokwaledi e e botlhokwa mo go kgontsheng
Mokgatlho wa Thuto le Katiso le Netefaletso ya Boleng go dira ditiro tsa ona,
mme o tla dira, go ya ka dikaelo tsa Modulasetulo wa Mokgatlho waThuto le Katiso
le Netefaletso ya Boleng.
- Seabe sa mokwaledi ke go thusa Mokgatlho wa Thuto le Katiso le
Netefaletso ya Boleng ka -
- go tlhagisa tiro ya bokwaledi
- go gakolola mo mererong ya tsamaiso
- tirelo e e tshwanetseng ya tsamaiso
- go thusa mo go tsamaiseng diporojeke; le
- go dira ditiro tse dingwe tse di ka nneng tsa tlhokwa nako le nako ke
Mokgatlho wa Thuto le Katiso le Netefaletso ya Boleng.
MAMETLELELO YA MELAO
- Melao e, e ka nne ya tlaleletswa kgotsa ya mametlelwa mo kopanong nngwe le
nngwe ya Mokgatlho wa Thuto le Katiso le Netefaletso ya Boleng go ya ka Bothati,
ka bontsi jwa ditokololo tse di leng teng fa e le gore mametlelelo ya go nna
jalo e dira ntlha e e rileng ya lenanetema, e lekwalo la yona le filweng
ditokololo le lenanetema, mme ditokololo tse di seng kwa tlase ga halofo di le
teng mo kopanong.
POELETSO YA DITSHWETSO TSA MOKGATLHO WA THUTO LE NETEFALETSO YA BOLENG
- Tshwetso nngwe le nngwe e e tserweng mo kopanong ya Mokgatlho wa Thuto le
Katiso le Netefaletso ya Boleng e tshwanetse ya newa palo e e kgethegileng ya
tshwetso ya Mokgatlho wa Thuto le Katiso le Netefaletso ya Boleng le go bonwa
jaaka tshwetso ya Mokgatlho wa Thuto le Katiso le Netefaletso ya Boleng.
Tokololo e e eletsang gore tshwetso e boeletswe e tla tshwanela go itsise
mokwaledi ka lekwalo la kitsiso ya tlhokego ya go nna jalo ka mabaka a a
tletseng, mo bonnyeng jwa malatsi a le 14 pele ga kopano ya Mokgatlho wa Thuto
le Katiso le Netefaletso ya Boleng. Fa e le gore Mokgatlho wa Thuto le Katiso le
Netefaletso ya Boleng o mametlelela tshwetso, mametlelelo ya go nna jalo e tla
kwalwa mo metsotsong ya kopano, mme go tla diriwa dimametlelelo tse di
tlhokegang, morago ga moo go tla gololwa karolo e e boeleditsweng ya lokwalo.
Print friendly version


c: text/html

text:
Concepción
Concepción ke toropo kgolo kwa borwa Chile. E na le baagi ba le 216.061 (2002).
Ditso[baakanya | edit source]
Toropo ya Concepción e simolotswe ke Pedro de Valdivia[1] ka ngwaga wa 1950 kwa bokone jwa noka ya Bío-Bío River, e e bidiwangPenco mo bosheng. Ka nako eo e ne e bidiwa Concepción del Nuevo Extremo. Lefelo la bonno gone koo le ne le le dikhilomithara tse di mmalwa go tsweng bokone jwa La Frontera (Frontier), molelwane o o magareng ga Spanishle lefatshe la Mapuche, segongwana sa morafe wa American Indian se ne sa neelwa boipuso go fitlheleleng ka ngwaga wa 1870. Bonno joo bo ne jwa tsibogelwa ke baeteledipele ba Mafora e le toropo morago ga dingwaga tse pedi. E ne ya fiwa setswantsho sa puso se se ntseng se dirisiwa le gompieno.
Ka jalo toropo ya Concepción e ne e le bonn jwa masole a lefatshe la Captaincy-General of Chile, le ne la senngwa e bile la phatlaladiwa ke Mapuche armies ka ngwaga wa 1554, morago ga gore e dirwe sesha ka ngwaga wa 1555. Concepción e ne ya nna gape ka nako ka dithulaganyo tsa goromente wa García Hurtado de Mendoza ha a goroga koo ka ngwaga wa 1557 fa a sena go aga kago ya Pinto. Toropo eo ene ya dirwa gape sesha ka ngwaga wa 1558, Ferikgong a thola malatshi a borataro ke rramasole yo o bidiwang Jerónimo de Villegas. E ne ya nna dikago tse ditona tsa masole a a neng a le kgatlhanong le Mapuche kwa Araucanía mo dinageng tse di lekgolo tse di tlang, e gola ka palo ya batho ba le dikete tse di lesome ntle le siege ka ngwaga wa 1564 le ditlhaselo tse dingwe tse di dirilweng ke Mapuche. Concepción e ne e le motse wa Real Audienciago tsweng ka ngwaga wa 1565 go fithelela ka ngwaga wa 1575.
Earthquakes le tsunamis, tse di eleng tsa nna teng mo toropong eo ka ngwaga wa1570, 1657, 1687, 1730 le 1751, di ile tsa gwetlha bana le dithata go sutisa toropo eo go e baya ko e ne e le teng lantlha ko Valle de la Mocha, mabapi le Bío-Bío River; lefelo la ntlha le nna le sena sepe ka ngwaga 1842 fa toropo e ya Penco e tlhongwa.
The new site for the town of Concepción became the main town of the Intendancy of Concepción, whose jurisdiction extended from the Maule River to La Frontera. The first Intendant of Concepción was the Irishman Ambrose O'Higgins, Marquis of Osorno, who later became Royal Governor of Chile and Viceroy of Peru.
Fa boeteledi pele jwa goromente wa First National bo kopana koo Santiago ka ngwaga wa 1810, ba na le boagedi ba Concepción ba kopanela bokopanelo joo le bone. Concepción e ne e dirisiwa ele kgoro ya go tsena mo dipolotiking ke ba sesole jwa Sefora go lekeletsa Viceroyalty of Peru ka maikelelo a go batla go laola Chile.
Metshameko[baakanya | edit source]
Concepción ke lefatshe la ditlopha tse di tona tsa kgwele ya dinao.( football):
- Club Deportivo Universidad de Concepción, mo nakong e e leng ko godimo ga loko ya Liga Chilena de Fútbol: Primera División
- Club Deportivo Ferroviario Almirante Arturo Fernández Vial, mo nakong e e leng mo leking ya boraro, Tercera A
- Club de Deportes Concepción, mo nakong ya gompieno e mo leking ya bobedi, Liga Chilena de Fútbol: Primera B
Bolo ya diatla e tshamikiwa ka boleng jwa maamo aa kwa godimo. Sethopha se se itsiwing thata ke sa:
- Club Deportivo Universidad de Concepción, mo bogompienong se se leng kwa DIMAYOR, División Mayor del Básquetbol de Chile
Dipadi tse dingwe[baakanya | edit source]
- ↑ I.S.W. Vernon, 1969

robotstxt: allowed

filter: keep


text:
Polelo 5: Botshelo jo bo Boima bo a Simologa
KA KWA ntle ga tshingwana ya Edene, Adame le Efa ba ne ba nna le mathata a mantsi. Ba ne ba tshwanetse go dira ka natla gore ba bone dijo. Mo boemong jwa ditlhare tse dintle tsa maungo, ba ne ba bona go mela ditlhare di le dintsi tsa mmitlwa le sitlwasitlwane. Seno se ile sa direga fa Adame le Efa ba tlogela go utlwa Modimo mme ba bo ba sa tlhole ba nna ditsala tsa gagwe.
Se se maswe le go feta, Adame le Efa ba ne ba simolola go swa. Gakologelwa gore Modimo o ne a rile ba tla swa fa ba ka ja leungo la setlhare sengwe. Ka jalo, mo go lone letsatsi le ba neng ba le ja ka lone, ba ne ba simolola go swa. Ruri ba ile ba nna dieleele ka go se reetse Modimo!
Bana botlhe ba ga Adame le Efa ba ne ba tsholwa fa Modimo a sena go leleka batsadi ba bone mo tshingwaneng ya Edene. Seno se ne se bolela gore bana bao le bone ba ne ba tla tsofala ba bo ba swa.
Fa Adame le Efa ba ne ba ikobetse Jehofa, ba ka bo ba ile ba itumelela botshelo le bana ba bone. Ba ne ba tla tshelela ruri mo lefatsheng ba itumetse. Go ne go se na motho ope yo o neng a tla tsofala, a lwala le go swa.
Modimo o batla gore batho ba tshelele ruri mo lefatsheng ba itumetse, mme o solofetsa gore letsatsi lengwe go tla nna jalo. Ga se fela gore lefatshe lotlhe le tla bo le le lentle, mme le batho botlhe ba tla bo ba na le botsogo jo bontle. Gape batho botlhe mo lefatsheng ba tla nna ditsala tsa Modimo e bile bone ka bobone ba tla nna ditsala.
Le fa go ntse jalo, Efa o ne a sa tlhole a le tsala ya Modimo. Ka jalo, fa a tshola bana, go ne go se motlhofo. O ne a nna le ditlhabi. A o a dumela gore go se ikobele Jehofa go ne ga mmakela mahutsana a mantsi?
Adame le Efa ba ne ba nna le bana ba bantsi ba basimane le basetsana. Fa morwa wa bone wa ntlha a tsholwa, ba ne ba mmitsa Kaine. Morwa wa bobedi ene ba mmitsa Abele. Go ne ga diragala eng ka bone? A o a itse?
Genesise 3:16-23; 4:1, 2; Tshenolo 21:3, 4.
Dipotso
- Botshelo jo Adame le Efa ba neng ba bo tshela ka kwa ntle ga tshimo ya Edene bo ne bo ntse jang?
- Adame le Efa ba ne ba simolola go diragalelwa ke eng, mme ka ntlha yang?
- Ke ka ntlha yang fa bana ba ga Adame le Efa ba ne ba tlile go tsofala ba bo ba swa?
- Fa Adame le Efa ba ka bo ba ile ba ikobela Jehofa, bone le bana ba bone ba ne ba tla tshela botshelo jo bo ntseng jang?
- Go tlhoka kutlo ga ga Efa go ne ga mo tlisetsa matshwenyego jang?
- Maina a barwa ba ntlha ba babedi ba ga Adame le Efa e ne e le bomang?
- Bana ba bangwe ba ba mo setshwantshong seno ke bomang?
Dipotso tse di oketsegileng
- Bala Genesise 3:16-23 le 4:1, 2.
Go hutsiwa ga mmu go ne ga ama botshelo jwa ga Adame jang? (Gen. 3:17-19; Bar. 8:20, 22)
Ke eng fa leina Efa, le le rayang “Motshedi” le ne le tshwanela? (Gen. 3:20)
Jehofa o ile a bontsha jang gore o akanyetsa Adame le Efa le fa ba sena go leofa? (Gen. 3:7, 21)
- Bala Tshenolo 21:3, 4.
“Dilo tsa pele” tse o lebeletseng go bona di fedisiwa ke dife?


text:
Otse
Otse ke motsana wa ga malete mo Botswana. O na le baagi ba ka nna dikete tse tlhano, lekgolo le masome a ferabongwe le metso e mebedi (5.192 (2001)). O mo tseleng ya Lobatse Le Gaborone gaufi le Lentswe la mangwe a matona mo Botswana la Baratani. Fa gare ga motsana o, gona le letamo le banni ba one ba le dirisetsang ditiro tse dintsi jaaka bo go lema le go nosa leruo la bone.
Go nale dikole tsa baithuti di le nne, tse dipotlana di le pedi,el leng Otse Primary le Baratani Primary, se segolwane sa Baratani Junior le se setona se se tumileng gontswa goolowe sa Moeding.


text:
Noka ya Mosetse
Noka ya Mosetse ke tlholego ya motlhala wa metsi mo Botswana. Mo lefatsheng la Botswana noka ya Mosetse ke yone motswedi go eleng kwa makgobokgobong a Makgadikgadi Pans, kwa bontsi jwa ditshidi tse di sa bonaleng motlhofo[1]. Ka go rialo Noka ya Mosetse e tshelegela kwa Sua Pan, mesele mongwe e e mo botlhaba jwa Botswana.
Contents
Go tlhokomela metsi go botlhokwa[baakanya | edit source]
Puso ya Botswana e beile go sireletsa metsi kwa godimo mo ditogamaanong tsa yone jaaka dipusiano tsa go a bona kwa mafatsheng a mangwe di tsweletse.E rile fa a bua kwa phuthegong ya go somarela metsi ya botlhano mo Gaborone bosheng, tona ya lephata la meepo, kgothetso le metsi, Rre Ponatshego Kedikilwe o ne a fa sekai sa lefatshe la Lesotho, le puso ya lefatshe leno e tsweletseng ka go buisana le lone ka go bona metsi kwa go lone.Rre Kedikilwe o ne a tlatsa le ka gore puso e gateletse le mo go phepafatseng metsi, bogolo jang mo dikgaolong tsa bophirima jwa lefatshe leno, a a nang le letswai le lentsi.Maiteko a mangwe ke a go batla boranyane jwa go fedisa kgotlelego ya metsi, tse a boletseng gore di lopa madi a mantsi.Rre Kedikilwe o ne a tlhalosa gore diphetogo tsa tsamaiso ya metsi le tsone di ba lopile madi a mantsi, ke ka moo di tsereng lebaka le leleele.Tona o ne a tlhalosa le gore metsi a dirisiwa ka bontsi mme a gaisanelwa thata ke temothuo, madirelo le malwapa.Le fa lefatshe leno le ne la bona dipula tse dinamagadi e bile matamo a Letsibogo, Shashe le Nnywane a ne a tletse, ga go na bosupi jwa gore dipula tse di kalo di tlaa na mo ngwageng o o tlang.Le fa go ntse jalo, Rre Kedikilwe o ne a netefaletsa setshaba gore le fa dikgwetlho di le dintsi jalo, di ka fenngwa, ka maduo a dipuisano tsa puso le ba-na-le-seabe.A re mengwe ya megopolo e e ntshiwang mo diphuthegong tsa kgotla jaaka wa go emisiwa ga lekgetho la metsi, e setse e diragadistwe
Banni ba kopa koporase ya metsi[baakanya | edit source]
Banni ba Mosetse le Dukwi ba kopa koporasi ya metsi ya Water Utilities go tlhoma diofisi tse go duelelwang tiriso ya metsi kwa go tsone kwa metseng ya magae.Ba buile jalo mo phuthegong ya kgotla e e neng e buisiwa ke mopalamente wa kgaolo eo, Major General Moeng Pheto yo o neng a wetsa loeto lwa go lekodisa batho ka dikgang tsa palamente e fetileng.Batho ba metse eo le e mengwe mo kgaolong, ba kgadile thata koporasi ya Water Utilities go bo e sa neele batho bogolo jang kwa metseng ya magae ditirelo tse di tshwanetseng jaaka kwa ba ka duelelang metsi teng.Bangwe ba tlhalositse fa ba sale ba duelela tiriso ya metsi mo malwapeng a bone ngogola ka Seetebosigo, ba bo ba supa fa ba na le poifo ya gore ba tsile go kgaolelwa metsi ka jaana fa e sale koporasi eo e tsaya tiro eo mo dikhanseleng ga e ise e bale dimmithara mo malwapeng a bone.Mo go tse dingwe, batho ba Lentsweletau ba re motse wa bone o saletse kwa morago mo ditlhabololong, ba re ba ipotsa gore a kwelotlase ya itsholelo e amile motse wa bone go feta e mengwe ka jaana ditiro tsotlhe tse di neng di tshwanetse go dirwa di seegetswe fa thoko jaaka fa ba ne ba solofeditswe gore motse wa bone o tlaa nna kgaolo potlana go lebilwe gore o kgakala le ditlamelo mme nako kgolo ke eno.Kgosi Muenda Mureti wa Dikgatlhong a re nako le nako batho ba rutwa ka tshomarelo tikologo le bophepa.A ga ba itumedisiwe ke malele a a tshwanang le metseto ya bana le tse dingwe tse di maswe tse di latlhelwang mo motseng wa bone ka e le diphatsa mo leruong.O kopile gore ba tsenyediwe motlakase le gore go agwe kokelwana ka jaana motse wa bone o godile.Ka molao kakanyetso o o tlaa bewang pele palamente e e tlang wa go oketsa dingwaga tsa banana, batho ba dikgaolo tseo ba dumalana gore dingwaga tsa banana di okediwe go tswa kwa go 29 go ya kwa go 35.
O ka tsibogela[baakanya | edit source]
- Metsana ya Mosetse
- Nwetwe Pan
- Sua Pan
Dipadi tse dingwe[baakanya | edit source]
- Ann Hulsmans, Sofie Bracke, Kelle Moreau, Bruce J. Riddoch, Luc De Meester and Luc Brendonck, Dormant egg bank characteristics and hatching pattern of the Phallocryptus spinosa (Anostraca) population in the Makgadikgadi Pans (Botswana) , Hydrobiologia, Springer Netherlands, Volume 571, Number 1 / November, 2006 ISSN 0018-8158 (Print) 1573-5117, pages 123-132 [1]
Mola wa makwalo[baakanya | edit source]
- ↑ Hulsmans, 2006j


text:
Ngarange
Ngarange ke motsana yo o mo kgaolong ya bokone bophirima jwa Botswana. Motse o o fitlhelwa gaotshwane le noka ya Okavango, e e gaotshwane le molelwane wa Namibia. Mo palong batho ya ngwaga wa 2001 dipalo di ne dile makgolo a borobabongwe le masome a mane le borobobedi.
Contents
Ba Ngarange ba amogilwe dikarata tsa Omang[baakanya | edit source]
Puso e kopilwe go itlhaganelela go rarabolola kgang ya batho bangwe ba motse wa Ngarange mo Okavango ba ba amogilweng boagedi ka dipelaelo tsa gore ke batswakwa.Kopo eo e tsile ka mogokgo wa sekole se se botlana sa Ngarange, rre Stephen Lucas, mo phuthegong ya kgotla e buisiwa ke mopalamente wa Okavango rre Vister Moruti kwa Xaudumo.Rre Lucas a re e ne ya re ka 2004, ba lephata la mesepele go tswa Gumare ba amoga batho bangwe ba motse wa Ngarange dikarata tsa Omang ba bo ba ba busetsa kwa lefatsheng la Namibia kwa go dumelwang ba tlholega teng.A re e ne ya re morago ga malatsinyana batho bao ba bontsi jwa bone e leng ba letso la Sesarwa ba boela mo Botswana kwa motseng wa Ngarange.A re fa e sa le yone nako eo, batho bao ba na le mathata ka gore ga ba kgone go bona dithuso tsa puso ka go tsewa gore ke batswakwa.Mogokgo a re bana ba batsadi bao ba rontshitswe tshwanelo ya thuto ka ba sa letlelelwe go boela mo sekoleng.Rre Lucas a re kgang eo e a tshwenya ka gore mo tshimologong ya ngwaga le ngwaga, batsadi ba bana bao ba ya kwa sekoleng go leka go kwadisa bana ntswa go sa kgonagale.A re se se hutsafatsang ke gore bana bao ba sasankega mo motseng fa bangwe ba bone ba setse ba na le bana.O kopile puso go itlhaganelela go thusa batho bao gore fa e le gore go ka twe ke batswakwa, ba busediwe ga bone kgotsa ba neelwe boagedi jwa lefatshe leno.E ne ya re a tsibogela seo, rre Moruti a bolela fa kgang eo e setse e le kwa go tona yo o lebanyeng, legale o solofeditse go e sala morago ka e tshwenya.
Khansele e tlisa dithabololo[baakanya | edit source]
Mothusa modulasetilo wa kgaolo ya bokone bophirima, Rre Lathang Molonda, o akgoletse ba ofisi ya kanamiso ya dithoto kwa kgaolong eo go tsenyetsa malwapa a batlhoki a le mabedi dipompo tsa metsi kwa Maun.O ne a bolela gore go dira jalo go supa gore khansele ya bokone bophirima e tlhokometse batho, e tlhabolola matshelo a batho ba yone e bile e isa ditirelo kwa setshabeng. Rre Molonda o ne a bua jalo kwa moletlong wa go abela bana ba malwapa ao, ba e leng masiela kwa kgotleng ya Boseja/Kubung kwa Maun ka Laboraro. O ne a tswelela ka go kopa maphata a mangwe go dira jaaka bone, go fa batlhoki dithuso tse ba ka di kgonang gore ba ba ntshe mo lehumeng.Modulasetilo wa komiti ya go isa dithuso kwa bathong, Rre Gaotwesepe Barwatlhapi, o ne a re ba simolotse dithuso tseo mo ngwageng o o fetileng.O ne a bolela gore madi a ba neng ba reka ka one, a ne kgobokanngwa ka go koleka 50 thebe ka letsatsi, fa a kopanngwa otlhe e nna P120.
Rre Barwatlhapi o ne a bolela gore go fa dithuso ke bontlhabongwe jwa go araba boikuelo jwa ga Tautona Khama jwa gore batlhoki ba thusiwe, a bolela le gore ba tlaa oketsa palo ya dipompo mo ngwageng e e tlang go nna nne. Mogolwane wa kanamiso dithoto wa kgaolo ya bokone bophirima, Rre Gaokaelwe Mpho, yo le ene a thusitseng thata ka mogopolo wa go thusa masiela, le ene ka nosi e le lesiela, o ne a tlhalosa ka botlhoko jwa go nna lesiela, bogolo jang fa go se na mogolo yo o go thusang go lebagana le dikgwetlho. O ne a tlhalosa gore ba ne ba tlhopha malwapa a batlhoki ka khupelekhupele, ba thusiwa ke ba ofisi ya boipelego go leba ba seemo sa bone.Mokhanselara wa kgotla ya Boseja/Kubung, Rre Vepaune Moreti, o ne a bolela gore go lebega lenaneo la ga Tautona la go thusa batlhoki le tsweletse sentle e bile le tlaa nna le maduo a a bonalang.
Dikgoge tsa kwa ntle[baakanya | edit source]
Dipadi tse dingwe.[baakanya | edit source]
Coordinates: 18°23′46″S 22°00′18″E / 18.39611°S 22.00500°E


text:
Natale
Tshimologo[baakanya | edit source]
Natale ke motse o o mo kgaolong ya legare mo Botswana. Motsana o o bonwa dikhilometara dile masome a le boraro kwa bophirima jwa toropo ya Francistown, mme gape o na sekolo se se potlana. Mo palo bathong ya ngwaga wa 2001 dipalo di ne di le 1,719.
Dtso tsa motse[baakanya | edit source]
Ditso di supa fa banni ba motse o ba ne ba tlholega kwa lefatsheng la Zimbabwe.Motse wa Natale o mo tseleng ee yang kwa Orapa.E rile ka dintlwa tsa bogologolo banni ba siela mo Botswana go bona botshabo jo bo sireletsegileng mme ba felela ba filwe boagedi mono.Banni ke ba letso la sekalaka,teme tse ba di buang ke tsa sekalaka le Setebele. Go nale kgosi le kgosana ba eteletse motse o.Motse o mongwe oo mabapi le motse o ke wa Borolong.
Ditlamelo[baakanya | edit source]
Motsana wa Natale o santse o tlhabololwa,mo nakong ya gompieno o santse o nale tsela ya dikoloi ee tswelang kwa toropong ee epeng teemane ya Orapa.Palo ya botho ke yone ee rotoetsang ditlhabololo tse.Ba kompone ya Mascom le Orange ba sa tswa go gokelela tshipi ya maranyane e le tsela ngwe ya go tlhabolola mohama wa dipuisanyo ka megala ya letlheka.
Bokhutlo[baakanya | edit source]
Motse wa Natale ke motse oo itsegeng ka kagiso le tlhokgamo ke ka moo o itsegeng mo Botswana.Dipalo tsa borukuthi di a laolesega ntateng ya gore batho ba totana ebile mongwe le mongwe o tlhaloganya ditshwanelo tsa batho ba bangwe.Fa o tsena mo Natale o kgatlhantshiwa ke batho ba ba nang le lorato bogolo jang fao le moeti.


text:
Motse wa Nswazwi
Nswazwi ke motse o o mo kgaolong ya legare mo Botswana. O gaufi le molelwane wa Zimbabwe Motse o o na le dikolo tse dipotlana le tse dikgolwane,sepatela le (brigate development trust). Ka ngwaga wa 2001 palo ya batho e ne e le 1,741.
Contents
Ditlhabololo di tla Nswazwi[baakanya | edit source]
Kompone ee tlhapilweng go aga boranyane jwa ditlhaeletsanyo tsa Nteletsa II kwa motseng wa Nswazwi e gakolotswe go itsolopanya go netefatsa gore tiro e ba e filweng e fela ka nako le ka madi aa dumalanweng.Kgakololo e e ntshitswe ke modulasetilo wa kompone ya ditlhaeletsanyo ya Botswana Telecommunications Cooperation, Rre Leonard Makwinja kwa tshimolodisong ya kgokelo ya megala ya Nteletsa II kwa motseng wa Nswazwi ka Labotlhano.Rre Makwinja o boleletse kompone eo gore goromente ga ana ditsompelo le fa ele nako ya go pepetletsa ditiro tsa ditlhabololo tse di sa lelang morago.O bile a kopa le kompome e e tlhapilweng go fa baagi bao bogakolodi gore ba ba tsenye legonnyana go netefatsa gore tiro eo e wela ka nako.O boletse fa ba na le tsholofelo ya gore e tla a re mo nakong e e dumalanweng ba bo ba boetse gape mo motseng wa Nswazwi, jaanong ba tla go bula semmuso tiro eo.
Rre Makwinja a re ka BTC e le bone beng ba tiro eo, ba tla nna ba etela lefelo leo kgapetsakgapetsa go netefatsa gore tiro eo ga e salele kwa morago.E rile a a fa malebo kwa moletlong oo, mopalamente wa kgaolo ya Nkange Rre Edwin Batshu one a tlhalosa fa lenaneo la Nteletsa II le tla a akaretsa metse e le 35 lefatshe ka bophara, mme e e supang mo go yone e tla a bo e le mo kgaolong ya Nkange.O bile a bolela fa batho ba ba tsileng ka moono wa go simolodisa lenaneo la Nteletsa ba tshwanetse go lebogiwa ka jaaana lenaneo leo le thusitse metse e mebotlana ka bontsi.O ne gape a gatelela mafoko a ga Rre Makwinja a gore tiro eo e tshwanetse go wela ka nako e e dumalanweng ka jaana batho ba e nyoretswe.E ntse e le kwa moletlong oo, kompone ya Huawei ee tlhapilweng go dira tiro eo, e ne ya abela komiti ya ditlhabololo tsa motse wa Nswazwi ditilo di le lekgolo, fa kompone ya megala ya BTC yone e ne ya abela sekolo sa diatla sa motse oo mochine oo ntsifatsang dipampiri.
E a komakoma kwa Nswazwi[baakanya | edit source]
aikutlo a ne a kukegile kwa phuthegong ya kgotla kwa motseng wa Nswazwi mabapi le ditshwetso tse di tsewang ke boeteledipele jwa motse le komiti nngwe ya bogakolodi. Kgang e e senogile mo phuthegong e e neng e biditswe ke dikgosi tsa dikgotlana tsa motse oo, ka Labotlhano.E rile Kgosi Batshani Monyatsi a amogela morafe mo kgotleng ya gagwe, a bolela fa a sa itse ka pitso eo.Kgosi Chawangwa Mmolawa o ne a bolela fa kgangkgolo e le ya komiti ya bogakolodi ya ba ntlo ya bogosi ba ba kwadileng lekwalo ba kwalela ba bogosi jwa ga Mmangwato ba kopa gore kgosi ya bone e apesiwe letlalo la nkwe. Kgosi Mmolawa a re batho bao ga ba a ka ba ba rerisa e le baeteledipele le fa e le sone setshaba tota ka mokwalo oo e le maikaelelo a bone.A re bone e le dikgosi tsa dikgotla tsa Nswazwi, ba ne ba bidiwa kwa Serowe go tlhalosa ka mokwalo oo.O boletse fa koo go dule kgang ya gore ba batla go tsosa kgang ya ga Nswazwi le Tshekedi.A re ba ne ba bitsa komiti eo, go ba lebisa diphoso tsa bone.A gatelela gore go na le bangwe banni ba ba rotloetsang tlhakatlhakano eo.Mongwe wa batsena phuthego, Rre Ambrose Masalila, a re bone e le banni ba Nswazwi ga ba itse sepe ka kgang eo.A re a komiti eo e bolelelwe gore e tlogele go tshamekela mo Nswazwi. Rre Masalila o ne a kopa gore komiti eo e emisiwe ka e tlaa ba kopakopanyetsa dilo.
O ne a gakolola kgosi ya motse, Kgosi Batshani Monyatsi go ela tlhoko batho ka ba tlaa mo dirisa diphoso.O ne a otlelela gore a gopole gore go ne go na le batho ba ba neng ba le kgatlhanong le go bewa ga gagwe mo setilong sa bogosi.Bangwe ba ne ba bolela fa ba sa bone phoso mo mokwalong oo.Ba re se se neng se dirwa ke komiti eo e ne e le kopo ya gore kgosi ya bone e apesiwe letlalo.Mongwe wa makomiti, Rre Themba Motlhabani, a re ba ne ba emetse phetolo gore morago ba tle ba itsise setshaba.Kgosi ya Makuta, Kgosi Khimbeni Moalosi o ne a kopa gore ba ba nang le dikitso ba ne ba dira morero le setshaba go na le go itseela ditshwetso.Kgosi Moalosi a re bone ba nyoretswe ditlhabololo mo motseng e seng go thuba motse.Kgosi a re ba tshwanetse go emisa go kubetsana le go nyatsana.
Dikgoge tsa kwa ntle[baakanya | edit source]
Nswazwi Schools Botswana/Nswazwi


text:
DITIRELO TSA KEMONOKENG
Ka Rona
Go dira gore dithulaganyo tsa botshelo jwa baithuti, jwa badiri le jwa baeng e nne tse di senang matsapa ape, go na le mafapha a ditirelo tsa kemonokeng a a nang le moya o montle wa tirisanommogo ao a tshwereng phage ka mangana mo sephiring.
Mafapha mangwe a ditirelo tsa kemonokeng a theilwe kwa Setheong sa Ofisi kwa Potchefstroom e re ka e le a a dirisiwang ke batho botlhe ba ba leng mo yunibesiting. Dikai tsa one ke Tikatikwe ya Mekgele ya Tiro, Lefapha la Tsa Badiri le Merero ya Dipuo.
E re ka re batla go bona baithuti ba rona ba atlega, dingwe tsa ditirelo tse dingwe tse re ba emang nokeng ka tsone ke tsa go tlhomamisa gore ba newa kemonokeng ka tsa thuto, dilaeborari, dikhomphiuta, thuso ka dibasari, ditirelo tsa boitekanelo le botsogo jo bo siameng. Go dira gore ditirelo tseno di tlisiwe gaufi le baithuti ka moo go ka kgonegang ka gone, mafapha a a ba tlamelang ka tsone gantsi ke a a leng mo diKhampaseng.


text:
Motsana wa Mosetse
Mosetse ke motse o o mo kgaolong ya legare mo Botswana. Motsana o o iphaphathile fa thoko ga tsela e e tswang Francistown e fetela Nata. Mo palo batho ya ngwaga wa 2001 dipalo tsa batho di ne di le lekgolokgolo,makgolo a borataro,masome a borataro le motso. Mosetse o ikaegile fa lotshitshing la noka ya Mosetse,e e kgwelang kwa Sua Pan,e eleng bontlha bongwe jwa Makgadigadi Pan.[1]-
Kgosi ya ntlha e ne e le Rre mongwe a bidiwa Nfila, yo tlileng mo motsaneng e le molemisi. mme kgosi ya gompieno ke Kebailele Polokakgolo. palo ya batho e solofelwa go bo e oketsegile ka ntateng ya ponagalo gape le go bulwa ga moepo wa Kopore mo motsaneng. ka seo, motse yo o ntseng o sa tlhabololwa, o tla simolola go tlelwa ke ditlhabololo jaaka sekolo sa bobedi se se potana le kokelwana.
Banni ba Mosetse motsana o o nale batho ba letso la Sekalaka gape le Basarwa. Mmusi ike mongwe wa banni ba mosetse yo o tsenang kwa Mmadikolo wa Botswana.Batho ka bontsi ba ikaegile ka temo thuo go itshetsa ka dijoba bangwe ba akaretsa ba lelwapa la bo Kehitile ba ba tlileng ba tswa kwa motseng wa Tutume ba eteletswe pele ke Kehitile Madubeko. Lesley Tibabo kehitile ke mongwe wa baalogani ba kwa motsaneng wa Mosetse.
Contents
Khansele potlana e rutuntsha komiti[baakanya | edit source]
Khansele potlana ya Tutume e ne e tshwere thuto-puisano ya dikomiti tsa ditlhabololo tsa metse kwa Marapong bosheng. Thuto-puisano e e ne e tsaya malatsi a le mabedi, maikaelelo e le go tlhatlhelela maloko a dikomoti tsa ditlhabololo tsa metse, a a tlhophilweng bosheng ka kitso yotlhe e e tlhokegang go bereka ka ditlhabololo tsa metse ya bone. Metsana e e neng e tseneletse thuto-puisano e ke Lepashe, Kutlamogoreng, Marobela, Semitwe, Matsitama le Mosetse. Motse mongwe le mongwe o ne o na le maloko a komiti ya ditlhabololo a le matlhano mme ba tladitswe ke kgosi ya motse le mokhanselara wa bone.Barutuntshi e ne e le bo mmaboipelego, bagolwane ba tsa ditlhabololo tsa metse, bakwaledi bagolo ba khansele ya Tutume gammogo le badupi ba dibuka tsa madi. Fa bokopano jo bo dirwa mo Marapong jaana, bo ne bo sa tswa go tshwarwa ga kwa dikgaolong tsa boGweta le Maitengwe mo dibekeng tse di fetileng.
Maikaelelo le maikemisetso a bokopano jo ya bo e le go rutuntsha maloko a masha a, le go ba fa dithuto tse di tlaa ba thusang go tsamaisa ditlhabololo le go tokafatsa matshelo mo metseng ya bone. E rile a buisa bontsi jo bo tsileng, mothusa mokwaledi mogolo wa khansele ya Tutume Mme Kene Mololwane a tlhalosa fa thuto-puisano e e tshwaretswe go tlhabolola matshelo mo metseng ka go rutuntsha bagolwane ba motse ka ditsela tse di maleba tsa go tlhabolola metse ya bone. Mme Mololwane o tlhalositse gore mmuso wa Botswana o ikaeletse thata e bile o ikemiseditse go tlhatlhelela ba e leng baeteledipele gore ditlhabololo tsa metse di nne bofefo. Dikomiti tsa ditlhabololo tsa metse, ke tsone tse di ka tlhabololang metse. Maloko ao ka e le beng ba metse ba itse botoka metse ya bone le tseo ba di tlhokang, ga bua Mme Mololwane yo a tsweletseng ka go tlhalosa fa maloko ao a tlhokana le go rutwa go etelela le go fefosa ditlhabololo. Mme Mololwane o buile fa maloko a dikomiti tseo a tsile go rutwa ka go tsamaisa dikomiti, go ba ruta ka ditsela tsa go tlhokomela madi, go a dirisa sentle le gone go a godisa. O tlhalositse fa maikaelelo e le go lemotsha badulasetilo, bakwaledi le batshwaramadi ba dikomiti tseo tsamaiso yotlhe e e ba lebaneng.
Mongwe wa dibui tsa tlotla Rre Imi Phili, yo e leng modulasetilo wa lephata la ditlhabololo tsa metse le tsa boipelego (Community Development and Social Services), gape e le mokhanselara wa Tutume, o buile fa bontsi jwa dikomiti tsa ditlhabololo di tlhaelelwa ke kitso e e maleba. Dikomiti tse dingwe di retelelwa ke go tlhabolola metse ka gobo maloko a se na boitseanape jwa go tlhabolola, go tshwara madi le gone go dirisana sentle le banni ka maikaelelo a mangwe a go tokafatsa matshelo a setho, ga bua Rre Phili.Rre Phili o kopile jalo maloko a dikomiti tseo go nna ba tsaya dithuto tsa go nna jalo ka tlhoafalo ka e le maiteko a mmuso go tokafatsa bodiredi, le go tsisa maduo mo setshabeng.
Dikgoge tsa kwa ntle[baakanya | edit source]
O ka tsibogela[baakanya | edit source]
- Nwetwe Pan
Dipadi tse dingwe.[baakanya | edit source]
Coordinates: 20°38′22″S 26°38′23″E / 20.63944°S 26.63972°E


text:
Motsaana wa Tobane
Tobane ke motsana oo mo botlhaba jwa lefatshe la Botswana o ka tshwara sekgele se se masome a mabedi go tsweng mo toropong ee epang kopore/nikile ya Selebi-Phikwe. O 21° 57' 0" kwa borwa, 27° 54' 0" kwa botlhaba[1]. Motsana o o nale tsela ya sekonotere e e tswelang ko toropong e. Noka e tona e bidiwang Motloutse e feta ka motsana o kwa ntheng ya bokone botlhaba. Motsana o o nale ditlamelo tse dintsi jaaka metsi aa phepa go tswa letlamong la Shashe, motlakase,kgokelelo ya megala ya letlheka ka ba kompone ya Orange, Bemobile le Mascom. Gape e na le ditirelo tsa megala ya mo ntlong go tsweng kwa kompone ya megala ya Botswana. Go nale kokelwana, sekolo se se botlana le se segolwana. Palo ya batho e ka nna sekete makgolo a ferang bongwe le masome a mabedi le botlhano. [2]
Contents
Komiti ya twantsho borukuthi e abetswe madi[baakanya | edit source]
Komiti ya twantsho borukutlhi ya motse wa Tobane e abetswe P14 000 go tswa mo bathong ba ba farologaneng.Mokwaledi wa komiti eo, Mme Onthusitse Gopolang, o boletse jalo mo phuthegong ya dikomiti tsa twantsho borukutlhi kwa kgotleng ya Tobane ka Laboraro. Bangwe ba ba ntshitseng madi ke Mme le Rre Seamogano Manowe, Rre Mosalagae Sesupeng ene a ntshitse P5 000. Mme Gopolang a re mo teng ga madi a ba dirisitse P9 000 go rekela sekole se sebotlana sa Tobane dibuka di le makgolo a supa. A re sekole seo se dirile sentle mo maduong a lokwalo la bosupa. O tlhalositse fa ba itshegetse seelo sa lesome mo lekgolong sa melato e le meraro jaaka matlhapa le bogodu. O ne a re ka ngwaga wa 2009 go simolola ka kgwedi ya Phalane go fitlha ka Sedimonthole, ba gatisitse melato ya matlhapa e le mebedi e le ya kgotlana ya Manowe, mme e le mebedi e le ya bogodu.Mme Gopolang a re monongwaga ka kgwedi ya Ferikgong go tsena ka ya Mopitlo o ne a supa fa ba sa gatisa sepe ka jalo go supa fa ba dira ka natla go nna le kgatelopele mo go lwantsheng borukutlhi.A re ba lemogile fa bothata bo bakwa ke go oketsega ga madirelo a bojalwa mo motseng a tlatsa ka gore banana ke bone ba ba amegang thata mo bogodung jo.O boletse fa dikgwetlho tse ba kopanang le tsone e le letlhoko la koloi gammogo le mapodisi, ka jalo ga ba kgone go kopana le maloko a a kwa merakeng. Maloko a twantsho borukutlhi a abetswe ditlankana le dimpho tsa go dira sentle ka dikgaolwana ka fa ba dirileng go gaisa tse dingwe.O ne a rotloetsa borre go tsena mo dikomiting tsa twantsho borukutlhi.
A re dikgwetlho tse di teng ke letlhoko la didirisiwa jaaka dikoloi. Rre Manowe o boletse fa ba tshwanetse go nna le mowa wa boithaopo jaaka fa go na le semente bangwe ba ka ithaopa ba dira ditena e le tsela ya go aga ofisi e e tlaa dirisiwang ke ba twantsho borukutlhi.E ne ya re a tswelela a re lefatshe ka bophara kgang ya borukutlhi ke selelo le khuranyo ya meno, mme seemo seo se ka fokotsega ka go ema ka dinao go bo lwantsha. Fa a rola malebo mokhanselara wa Tobane, Rre Leonard Mosweu o ne a re go dira ka natla go lwantsha borukutlhi mo motseng wa bone le fa go se na didirisiwa.
Go nwa go baka malwetsi[baakanya | edit source]
Ngaka ya kokelo ya Selebi Phikwe Dr Mohammad Al-Mamun, o tlhalositse gore fa motho a tlhakanela dikobo le diphologolo go supa gore tlhaloganyo ga e dire sentle.O buile jalo kwa thutopuisanong ya twantsho borukutlhi kwa sekoleng sa Motlhasedi kwa Tobane bosheng.Dr Al-Mamun a re se se bakwa ke mathata a a farologaneng mme se tshwana le fa rre yo motona a tlhakanela dikobo le ngwana yo monnye.O boletse fa borukutlhi bo ka okotsega ka ntlha ya nnotagi.A re nnotagi e borai mo botsogong jwa motho, bogolo jang mo dikarolong tsa mmele jaaka sebete le makgwafo.Ngaka o tlhalositse fa go nwa phetelela go ka lebatsa motho lelwapa.A re bojalwa bo tsenya bokoa mo mmeleng ka bo kgona ditshika dingwe tsa tlhaloganyo kwa pheletsong motho a bo a sa kgone go akanya sentle.O boletse fa go se na mathata a a ka fedisiwang ke go nwa majalwa, ka jalo ba lese go tshabela mathata mo go jone.O supile matshweneyego a gore banana le bone ba tswa mo tseleng ba inaakanye le majalwa.O ne a rotloetsa bana ba dikole go tsena mo mekgatlhong e e ka ba itsang go wela mo diphatseng a ba gakolola go kopa dikgakololo kwa bathong ba ba tshwanang le ba boipelego, dingaka le baoki.
Dr Al-Mamun o tlhalositse fa nnotagi e na le seabe mo go anameng ga malwetse a tshwana le HIV/AIDS ka batho ba felela ba tlhakanela dikobo ba sa dirise dikausu gape a tlatsa ka gore go borai thata fa motho a na le bakapelo ba le bantsi.Mokwaledi wa mopalamente wa Selebi Phikwe botlhaba Rre Amogelang Mojuta, yo o neng a bua mo boemong jwa mopalamente Rre Nonofho Molefhi, o kopile banni ba motse wa Tobane gore ba ikopanye ba tle ba kgone go hema borukhutlhi mo motseng wa bone.O ne ba rotloetsa go kopa dithuso kwa pusong go ba thusa ka koloi mme a bolela fa gape a tlaa bolelela mopalamente fa ba tlhoka koloi.A re komiti ya twantsho borukutlhi ya Tobane e tsweletse ka e kgonne go goroga kwa dikoleng tse dikgolwane le tse dipotlana.E ne ya re ba akgela, batsena thutopuisano eo ba re mathata a a leng teng ke gore fa borre ba betelelwa ga ba buwe.Ntlha e nngwe ke gore bangwe ba tlogela basadi mo malwapeng mme ba betelele diphologolo jaaka ditonki.Ba ne ba bolela gape fa basadi ba ba ithekisang ba re ba beteletswe fa tuelo e pala go tswa.
Dikgoge tsa kwa ntle[baakanya | edit source]
Dipadi tse dingwe.[baakanya | edit source]
Coordinates: 21°57′S 27°54′E / 21.950°S 27.900°E
[[Category: Mafelo a a nang le batho ba bantsi mo Botswana]]


text:
A re Tshwanetse go Obamela Ditshwantsho?
Karabo ya Baebele
Nnyaa, ga re a tshwanela. Fa New Catholic Encyclopedia e tlhalosa melao e Modimo a e neileng Baiseraele, ya re: “Dipego tse di farologaneng tsa Baebele di re naya bosupi jwa gore go ne go sa dirisiwe ditshwantsho fa go obamelwa Modimo wa boammaaruri.” Bona ditemana tseno tsa Baebele:
“O se ka wa itirela setshwantsho se se setilweng kgotsa popego e e tshwanang le epe fela e e kwa magodimong kwa godimo kgotsa e e mo lefatsheng fa tlase kgotsa e e mo metsing kafa tlase ga lefatshe. O se ka wa di ikobela le fa e le go tlhotlhelediwa go di direla, ka gonne nna Jehofa Modimo wa gago ke Modimo yo o batlang boineelo jo bo feletseng.” (Ekesodo 20:4, 5) E re ka Modimo a batla “boineelo jo bo feletseng,” ga a itumele fa re tlotlomatsa kgotsa re obamela ditshwantsho, medingwana, ditshwantsho tsa bodumedi, difikantswe kgotsa matshwao.
“Ga nkitla ke letla difikantswe di tsaya pako e e ntshwanetseng.” (Isaia 42:8, Easy-to-Read Version) Modimo ga a batle re mo obamela re dirisa ditshwantsho. Fa Baiseraele bangwe ba ne ba leka go obamela Modimo ba dirisa sefikantswe sa namane, Modimo o ne a re ba dirile “boleo jo bo masisi.”—Ekesodo 32:7-9, Easy-to-Read Version.
“Ga re a tshwanela go ithaya re re Yo e Leng Modimo o tshwana le gouta kgotsa selefera kgotsa leje, gore o tshwana le selo se se betlilweng ka botswerere le ka leano la motho.” (Ditiro 17:29) Go na le gore Bakeresete ba dirise ditshwantsho tse di “betlilweng ka botswerere le ka leano la motho” tse di dirisiwang mo kobamelong ya boheitane, Baebele ya re ba tshwanetse go “tsamaya ka tumelo, e seng ka pono.”—2 Bakorintha 5:7.
“Itiseng mo medingwaneng.” (1 Johane 5:21) Mo melaong e e neilweng setšhaba sa Iseraele le Bakeresete, Baebele e bua gangwe le gape gore thuto ya gore Modimo o amogela kobamelo e go dirisiwang ditshwantsho mo go yone ga e boammaaruri.


text:
O ka Fenya go Boifa Loso Jang?
Karabo ya Baebele
Re dira sentle fa re boifa loso jaaka mmaba re bo re dira se re ka se kgonang go itshireletsa. (1 Bakorintha 15:26) Le fa go ntse jalo, go boifa loso mo go theilweng mo maakeng kgotsa mo tumelobotlhoding go dira gore batho ba nne mo “botlhankeng botshelo jotlhe jwa bone.” (Bahebera 2:15) Go itse boammaaruri go tla dira gore o se ka wa boifa loso ka tsela e e feteletseng, e leng poifo e e ka dirang gore o se ka wa itumelela botshelo.—Johane 8:32.
Boammaaruri ka loso
Baswi ga ba itse sepe. (Pesalema 146:4) Ga o a tshwanela go boifa gore o tla utlwa botlhoko kgotsa gore o tla utlwisiwa botlhoko fa o sena go swa ka gonne Baebele e tshwantsha loso le boroko.—Pesalema 13:3; Johane 11:11-14.
Baswi ba ka se re utlwise botlhoko. Tota le baba ba ba neng ba le kotsi ga ba na “maatla mo losong.” (Diane 21:16) Baebele ya re “letlhoo la bone le lefufa la bone di setse di nyeletse.”—Moreri 9:6.
Fa re swa, seo ga se reye gore go fedile gotlhelele ka rona. Modimo o tla tsosa batho ba ba suleng.—Johane 5:28, 29; Ditiro 24:15.
Modimo o re solofetsa gore go tla nna le nako e ka yone ‘loso lo tla bong lo seyo.’ (Tshenolo 21:4) Fa Baebele e bua ka nako eo ya re: “Basiami ba tla rua lefatshe, mme ba tla aga mo go lone ka bosakhutleng,” ba sa boife gore ba tla swa.—Pesalema 37:29.


text:
Nka Rapelela Eng?
Karabo ya Baebele
O ka rapelela sengwe le sengwe se Modimo a se amogelang se se kwadilweng mo Baebeleng. “
Go sa kgathalesege gore ke eng se re se kopang kafa thatong ya [Modimo], o a re utlwa.” (1 Johane 5:14) A o ka umaka dilo tse di go tshwenyang? Ee. Baebele ya re: “
Tshololelang pelo ya lona fa pele ga [Modimo].”—Pesalema 62:8.
Dikai tsa dilo tse o ka di rapelelang
Go nna le tumelo mo Modimong.—Luke 17:5.
Moya o o boitshepo kgotsa maatla a Modimo a a dirang, gore a go thuse go dira se se siameng.—Luke 11:13.
Nonofo ya go lebana le mathata le go fenya thaelo.—Bafilipi 4:13.
Kagiso ya mogopolo kgotsa go ritibala.—Bafilipi 4:6, 7.
Botlhale jwa go dira ditshwetso tse di siameng.—Jakobe 1:5.
Thuso ya go bona dilo tsa letsatsi le letsatsi tse re di tlhokang.—Mathaio 6:11.
Go itshwarelwa maleo.—Mathaio 6:12.


text:
Ntwa ya Haramagedona ke Eng?
Karabo ya Baebele
Haramagedona ke ntwa ya makgaolakgang magareng ga dipuso tsa batho le puso ya Modimo. Gompieno, dipuso tseno le baemanokeng ba tsone ba eme kgatlhanong le Modimo ka go gana go ikobela bolaodi jwa gagwe. (Pesalema 2:2) Ntwa ya Haramagedona e tla fedisa dipuso tsa batho.—Daniele 2:44.
Lefoko “Haramagedona” le tlhaga gangwe fela mo Baebeleng, mo go Tshenolo 16:16. Go ya ka boporofeti jwa ga Tshenolo, ‘dikgosi tsa lefatshe lotlhe le le nang le banni’ di tla phuthelwa kwa “lefelong le le bidiwang Hara-Magedona ka Sehebera” e leng “kwa ntweng ya letsatsi le legolo la Modimo Mothatayotlhe.”—Tshenolo 16:14.
Ke bomang ba ba tla bong ba lwa mo ntweng ya Haramagedona? Jesu Keresete o tla etelela pele lesomo la legodimo fa ba fenya baba ba Modimo. (Tshenolo 19:11-16, 19-21) Baba bano ba akaretsa batho ba ba kgatlhanong le taolo ya Modimo le ba ba nyatsang Modimo.—Esekiele 39:7.
A Haramagedona e tla lowa fela kwa Botlhabagare? Nnyaa. Ntwa ya Haramagedona e tla lowa mo lefatsheng lotlhe go na le gore e nne mo lefelong le le lengwe fela.—Jeremia 25:32-34; Esekiele 39:17-20.
Lefoko “Hara-Magedona” (Har Meghiddohnʹ ka Sehebera) le kaya “Thaba ya Megido.” Megido e ne e le motse mo kgaolong ya Iseraele wa bogologolo. Go ya ka hisitori, go ne go lowa dintwa tsa makgaolakgang mo tikologong ya thaba eo, go akaretsa le dintwa tse di kwadilweng mo Baebeleng. (Baatlhodi 5:19, 20; 2 Dikgosi 9:27; 23:29) Le fa go ntse jalo, Haramagedona ga e ka ke ya bo e le lefelo la mmatota le le gaufi le Megido wa bogologolo. Ga go na thaba e e kgolo koo, gape Lebala le le Kwa Tlase la Jesereele le le bapileng le yone ga le ka ke la tshola batho botlhe ba ba tla lwang kgatlhanong le Modimo. Go na le moo, Haramagedona e emela tiragalo e mo go yone ditšhaba tsotlhe mo lefatsheng di tla phuthegang mmogo la bofelo kgatlhanong le bolaodi jwa Modimo.
Maemo a tla bo a ntse jang ka ntwa ya Haramagedona? Le fa gone re sa itse gore Modimo o tla dirisa maatla a gagwe jang, o na le dibetsa tse a ileng a di dirisa mo nakong e e fetileng—sefako, thoromo ya lefatshe, morwalela, molelo le sulefera, legadima le bolwetse. (Jobe 38:22, 23; Esekiele 38:19, 22; Habakuke 3:10, 11; Sekarea 14:12) E re ka baba ba Modimo ba tla bo ba tlhakane tlhogo, ba tla bolaana mme kwa bofelong ba tla lemoga gore Modimo ke ene a lwang kgatlhanong le bone.—Esekiele 38:21, 23; Sekarea 14:13.
A ntwa ya Haramagedona e tla fedisa lefatshe? E re ka lefatshe e le legae la batho la leruri, ntwa eo ga e kitla e fedisa polanete ya rona. (Pesalema 37:29; 96:10; Moreri 1:4) Go na le gore Haramagedona e senye batho, totatota e tla ba boloka ka gonne “boidiidi jo bogolo” jwa batlhanka ba Modimo bo tla falola.—Tshenolo 7:9, 14; Pesalema 37:34.
Ka dinako dingwe, lefoko “lefatshe” mo Baebeleng le kaya batho ba ba bosula ba ba kgatlhanong le Modimo. (1 Johane 2:15-17) Ka tsela eo, Haramagedona e tla lere “bokhutlo jwa lefatshe.”—Mathaio 24:3, Baebele e e Boitshepo.
Ntwa ya Haramagedona e tla diragala leng? Jesu o ne a bua jaana ka “pitlagano e kgolo” e e felelang ka ntwa ya Haramagedona: “Ka ga letsatsi leo le ura eo ga go na ope yo o itseng, le fa e le baengele ba magodimo kgotsa Morwa, fa e se Rara fela.” (Mathaio 24:21, 36) Jesu o simolotse go busa kwa legodimong ka 1914 mme Baebele e bontsha gore Haramagedona e tla lowa ka nako ya fa a sa ntse a busa.—Mathaio 24:37-39.


text:
Thuto 4
Jesu Keresete ke Mang?
1. Botshelo jwa ga Jesu bo simologile jang?
Go farologana le batho ba bangwe, Jesu o ne a tshela kwa legodimong e le motho wa semoya pele ga a tla go tsholwa mo lefatsheng. (Johane 8:23) Ke sebopiwa sa ntlha se Modimo a ileng a se bopa mme o ne a thusa go bopa dilo tse dingwe tsotlhe. Ke ene fela yo Jehofa a mmopileng ka tlhamalalo, ka jalo go a tshwanela go bo a bidiwa Morwa wa Modimo “yo o tsetsweng a le esi.” (Johane 1:14) Gape Jesu o bidiwa “Lefoko” ka gonne e ne e le Mmueledi wa Modimo.—Bala Diane 8:22, 23, 30; Bakolosa 1:15, 16.
2. Ke ka ntlha yang fa Jesu a ile a tla mo lefatsheng?
Modimo o ne a romela morwawe mo lefatsheng ka go tsenya botshelo jwa gagwe mo sebopelong sa lekgarebana la Mojuda le le bidiwang Marea. Ka jalo, Jesu o ne a se na rre yo e leng motho. (Luke 1:30-35) Jesu o ne a tla mo lefatsheng (1) go tla go ruta batho boammaaruri ka Modimo, (2) go re tlhomela sekao sa kafa re ka dirang thato ya Modimo ka gone le fa re lebane le mathata le (3) go ntsha botshelo jwa gagwe jo bo itekanetseng go nna “thekololo.”—Bala Mathaio 20:28.
3. Ke ka ntlha yang fa re tlhoka thekololo?
Thekololo ke madi a a ntshiwang go golola motho yo o tshosediwang ka go bolawa. (Ekesodo 21:29, 30) Loso le botsofe e ne e se karolo ya se Modimo a neng a ikaeletse sone ka batho kwa tshimologong. Re itse seo jang? Modimo o ne a bolelela monna wa ntlha e bong Adame gore fa a ka dira se Baebele e se bitsang “boleo,” o tla swa. Ka jalo, fa Adame a ne a sa leofa, o ne a se kitla a swa. (Genesise 2: 16, 17; 5:5) Go ya ka Baebele, loso lo ‘tsene’ mo bathong ka Adame. Ka jalo, Adame o ne a fetisetsa boleo le kotlhao ya jone e leng loso mo baneng botlhe ba gagwe. Re tlhoka thekololo go re golola mo kotlhaong ya loso e re e ruileng mo go Adame.—Bala Baroma 5:12; 6:23.
Ke mang yo o ka duelang thekololo go re golola mo losong? Fa re swa, re duelela kotlhao ya maleo a rona fela. Ga go motho yo o sa itekanelang yo o ka duelelang maleo a motho yo mongwe.—Bala Pesalema 49:7-9.
4. Ke ka ntlha yang fa Jesu a ile a swa?
Jesu o ne a sa tshwane le rona, o ne a itekanetse. Ka jalo, o ne a sa tlhoke go swela maleo a gagwe—ga a ise a ke a dire boleo bope. Go na le moo, Jesu o swetse maleo a batho ba bangwe. Modimo o ne a bontsha batho lorato lo logolo ka go romela Morwawe go tla go re swela. Jesu le ene o ne a re bontsha lorato ka go ikobela Rraagwe mme a ntshetsa maleo a rona botshelo jwa gagwe.—Bala Johane 3:16; Baroma 5:18, 19.
5. Jesu o dira eng gone jaanong?
Fa Jesu a ne a le mo lefatsheng o ne a fodisa ba ba lwalang, a tsosa ba ba suleng le go thusa batho ba ba mo mathateng. Ka go dira jalo o ne a bontsha se a tla se direlang batho botlhe ba ba boikobo mo isagweng. (Mathaio 15:30, 31; Johane 5:28) Fa Jesu a sena go swa, Modimo o ne a mo tsosa e le motho wa semoya. (1 Petere 3:18) Go tswa foo, o ne a leta ka fa seatleng sa Modimo sa moja go fitlha Jehofa a mo naya maatla a go busa e le Kgosi mo lefatsheng lotlhe. (Bahebera 10:12, 13) Gone jaanong Jesu o busa e le Kgosi kwa legodimong, mme balatedi ba gagwe ba itsise dikgang tseo tse di molemo mo lefatsheng lotlhe.—Bala Daniele 7:13, 14; Mathaio 24:14.
Go ise go ye kae, Jesu o tla dirisa maatla a gagwe a Bogosi go fedisa pogo yotlhe le botlhe ba ba e bakang. Botlhe ba ba bontshang tumelo mo go Jesu ka go mo ikobela, ba tla itumelela botshelo mo lefatsheng la paradaise.—Bala Pesalema 37:9-11.


text:
SETLHOGO SA KA FA NTLE
Botshelo bo Simologile Jang?
O ne o ka feleletsa jang seele se se latelang?
BOTSHELO BO TENG KA ․․․․․.
THUTOTLHAGELELO
POPO
BATHO bangwe ba ka nna ba akanya gore motho yo o itseng saense a ka re botshelo bo nnile gone ka “thutotlhagelelo kgotsa go iphetogela ga ditshedi ka botsone go nna tse dingwe” mme yo o ratang bodumedi ene a re ka “popo.”
Mme ga se ka metlha go ntseng jalo.
Rama Singh, yo e leng porofesa wa thutotshelo kwa Yunibesithing ya McMaster kwa Canada a re: “Thuto ya gore ditshedi di iphetogela ka botsone go nna tse dingwe ga e ganediwe fela ke batho ba bodumedi mme e ganediwa le ke batho ba bantsi ba ba rutegileng.”
Ela tlhoko se se neng sa buiwa ke porofesara mongwe yo o ithutang ka ditshenekegi e bong Gerard, yo o neng a rutiwa thuto ya go iphetogela ga ditshedi ka botsone go nna tse dingwe kwa kholetšheng. A re: “Ka nako ya ditlhatlhobo, ke ne ke kwala dikarabo tse boporofesa ba neng ba di lebeletse le fa gone ke ne ke sa dumalane le tsone.”
Goreng le batho ba ba itseng saense ba thatafalelwa ke go dumela gore botshelo bo nnile gone ka go iphetogela ga ditshedi ka botsone go nna tse dingwe? Go araba potso eo, akanya ka dipotso tse pedi tse babatlisisi ba bantsi ba sa ntseng ba sa kgone go di araba: (1) Botshelo bo simologile jang? le gore (2) Ditshedi di nnile gone jang?


text:
Mme batho ba Zimbabwe ga se bone fela ba ba tlang Botswana ba latile mafulo a matalana. Bangwe ba tswa Nigeria, Zambia, Ghana, Aforika Borwa le mafatshe a mangwe a mantsi. Bangwe ke barutabana, bangwe baagi, bangwe babueledi, bangwe ba a itshotlegela ba felela ba potologa Gaborone Sun ka mafitshwana. Mme ka pelo tsa Batswana di le bothitho, batho ba botlhe re ba amogela ka tsoo-pedi le fa bangwe re sa ba beesebete ka re ba belaela bomenemene. Gantsi batho ba ba felela ba nna mo Botswana dingwaga tse dintsi mme ba ikopele go nna Batswana moragong.
Botswana jaaka lefatshe le le ratang ngwao ya lone le tshwanetse go tlhomamisa gore batho ba ba fiwang tshwanelo ya go nna Batswana ba tsaya teko e e tlaa tlhomamisang gore e le ruri ga ba amogele Botswana lefatshe fela, mme ba na le kitso e e tletseng ya mekgwa, puo le ngwao ya Setswana. Pele ga re tswelela, a re lebelele gore mafatshe a mangwe a solofela gore moikopedi yo o batlang go nna monni wa mafatshe ao a bo a itse eng. Re tlaa lebelela mafatshe a mabedi: Amerika le Ennyelane.
Kwa Amerika pele ga o amogelwa go nna monni wa koo, o tshwanetse wa bo o le kwa godimo ga dingwaga tse di lesome le borobabobedi – o na le maikarabelo a go itlhophela gore o batla go nna kwa lefatsheng leo. Gape o tshwanetse wa bo o le motho wa maitsholo a mantle – ga go batliwe manaba le dirukutlhi. O tshwanetse wa bo o kgona go bua, go kwala le go bala Sekgoa sentle. Baikopedi gape ba lekwa mo ditsong tsa Amerika. Dingwe tsa dipotso tse di bodiwang ke tse: Folaga ya Amerika e na le dinaledi di le kae? Dinaledi tsa folaga e di emetse eng? Folaga ya Amerika e na le methalo e le kae? Letsatsi la boipuso ke lefe? Ke mang yo o kwadileng pina ya setšhaba? Ke mang yo o tlhophang baatlhodi ba kgotlakgolo? O nna le tshwanelo ya go tlhopha o le dingwaga tse kae?
Kwa ga Mmamosadinyana ke gone ba ithulaganyang go tsisa diteko tsa mothale wa Amerika. Mme baikopedi ba solofelwa gore ba supe kitso e e tiileng ya puo ya Sekgoa, melao le maitsholo a Sekgoa. Moikopedi o tshwanetse a tlhaloganya puso ya batho ka batho le ka fa Palamente e dirang ka teng. O tshwanetse go supa kitso ya mekgwa ya go ipatlela ditsompelo tse di tshwanang le motlakase, metsi le tse dingwe mo Ennyelane.
Mafatshe oo-mabedi a senka gore moikopedi a itse puo ya lefatshe la one pele ga a ka amogelwa jaaka moagi wa lefatshe leo. Se se botlhokwa ka gore mongwe le mongwe yo o supang kgatlhego ya go nna karolo ya lefatshe lengwe, o tshwanetse go kgatlhegela puo ya lefatshe leo. Ka jalo Botswana e tshwanetse ya ithuta mo mafatsheng a, mme le rona ra nna le diteko tse di maleba tse re di neelang batho ba ba batlang go nna banni ba lefatshe la Botswana. Se se tlaa supa fa re ipelafatsa ka ngwao le puo ya rona. Ka jalo motho o ka akanya dipotso tse di mmalwa tse re ka di botsang ba ba batlang go nna banni ba Botswana. Dipotso tsotlhe di arabiwa ka Setswana. Re ka botsa dipotso tse di latelang: Ke mang tautona wa ntlha wa lefatshe la Botswana? Fa maina a dikgosi tse tharo tse di neng tsa ya go kopela Botswana boipuso kwa Ennyelane. Tlhalosa gore mebala ya folaga ya Botswana e emetse eng. Fa maina a merafe e e buang Setswana a le mane le e e sa bueng Setswana a le mane. Kwala pina ya setšhaba fa tlase. Kwala selekanyo sa tsebe ka ditso tsa morafe mongwe wa Botswana. Ratsie Setlhako ke mang?
Re ka akanya dipotso tse dingwe tse di farologanyeng tse di tlhomamisang gore batho ba ba kgatlhegelang go nna banni ba Botswana ba tsaya matsapa a go ithuta Setswana, puo, mekgwa le ditso. Kitso ya puo, mekgwa le ditso tsa Setswana e tlaa dira gore baikopedi ba kgone go bereka mo mafelong a a farologanyeng a Botswana, ba bue le bagolo ba ba sa itseng Sekgoa mo metseng ya selegae ka Setswana. Kitso e gape e tlaa dira gore ba amogelesege, Batswana ba itumelele gore ba tsere matsapa a go ithuta puo ya bone, e seng gore ba nne batswakwa ba sennelaruri ba ba nnang mo lefatsheng la Botswana.


text:
Polelo 103: Mo Phaposing e e Lotletsweng
FA Petere le Johane ba sena go tswa kwa lebitleng le mmele wa ga Jesu o neng o le mo go lone, Marea o sala a le nosi koo. O simolola go lela. Go tswa foo, o a obega a bo a okomela mo teng ga lebitla, jaaka re bone mo setshwantshong se se fetileng. O bona baengele ba le babedi mo teng! Ba mmotsa jaana: ‘O lelela eng?’
Marea o araba jaana: ‘Ba tsere Morena wa me, mme ga ke itse kwa ba mmeileng gone.’ Go tswa foo Marea o a retologa mme o bona monna mongwe. Monna yoo o mmotsa jaana: ‘Ke mang yo o mmatlang?’
Marea o akanya gore monna yono ke modiri wa mo tshimong le gore gongwe a ka tswa a tsere mmele wa ga Jesu. Ka jalo, Marea a re: ‘Fa e le gore ke wena o mo tsereng, mpolelele gore o mmeile kae.’ Le fa go ntse jalo, tota monna yono ke Jesu. O mo mmeleng o Marea a sa o itseng. Mme fa Jesu a mmitsa ka leina, Marea o lemoga gore ke Jesu. O tabogela kwa barutweng mme o ba raya a re: ‘Ke bone Morena!’
Moragonyana mo go lone letsatsi leo, fa barutwa bangwe ba babedi ba ya kwa motseng wa Emao, monna mongwe o tsamaya le bone. Barutwa bano ba hutsafetse ka gonne Jesu o bolailwe. Mme fa ba ntse ba tsamaya, monna yono o tlhalosa dilo di le dintsi tse di tswang mo Baebeleng tse di dirang gore ba ikutlwe ba le botoka. Kgabagare, fa barutwa bano ba ema gore ba je, ba lemoga gore monna yono ke Jesu. Go tswa foo, Jesu o a nyelela mme barutwa bano ba babedi ba a itlhaganela ba boela kwa Jerusalema go ya go bolelela baaposetoloi ka ga Jesu.
Fa dilo tseno di ntse di diragala, Jesu o iponatsa le kwa go Petere. Barutwa ba bangwe ba a itumela fa ba utlwa seno. Barutwa bano ba babedi ba ya Jerusalema mme ba bona baaposetoloi. Ba ba bolelela kafa Jesu a iponaditseng mo go bone ka gone fa ba le mo tseleng. Mme fa ba ntse ba bua ka seno, a o itse gore go direga eng se se gakgamatsang?
Leba setshwantsho seno. Jesu o bonala mo phaposing eno, tota le fa lebati le lotletswe. Ruri barutwa ba itumetse! A leno ga se letsatsi le le itumedisang? A o ka kgona go bala makgetlo a Jesu a iponaditseng ka one mo balateding ba gagwe go tla go fitlha jaanong? A o badile makgetlo a le matlhano?
Fa Jesu a iponatsa mo go bone, moaposetoloi Thomase o ne a seyo. Ka jalo, barutwa ba bangwe ba mo raya ba re: ‘Re bone Morena!’ Le fa go ntse jalo, Thomase a re fa a ka iponela Jesu ka boene ke gone a ka dumelang. Mme malatsi a le robedi moragonyana, barutwa ba phuthegile mmogo gape mo phaposing e e kwa godimo, mo lekgetlong leno Thomase o na le bone. Ka tshoganyetso fela Jesu o iponatsa gape mo go bone mo phaposing eno. Jaanong Thomase o a dumela.
Johane 20:11-29; Luke 24:13-43.
Dipotso
- Marea o raya monna yo a neng a ithaya a re ke motho yo o berekang mo tshimong a reng, mme ke eng se se dirang gore a lemoge gore ke Jesu?
- Go direga eng ka barutwa ba babedi ba ba neng ba le mo tseleng ba ya Emao?
- Go diregang se se gakgamatsang fa barutwa ba babedi ba bolelela baaposetoloi gore ba bone Jesu?
- Jesu o ne a bonala kwa balateding ba gagwe makgetlo a le kae?
- Thomase a reng fa a utlwa gore barutwa ba bone Morena, mme go direga eng malatsi a le robedi moragonyana?
Dipotso tse di oketsegileng
- Bala Johane 20:11-29.
Mo go Johane 20:23, a Jesu o ne a raya gore batho ba neilwe taolo ya go itshwarela ba bangwe maleo? Tlhalosa. (Pes. 49:2, 7; Isa. 55:7; 1 Tim. 2:5, 6; 1 Joh. 2:1, 2)
- Bala Luke 24:13-43.
Re ka baakanya jang pelo ya rona gore e amogele boammaaruri jwa Baebele? (Luke 24:32, 33; Esera 7:10; Math. 5:3; Dit. 16:14; Baheb. 5:11-14)


text:
Motsana wa Matlapana
Matlapana ke motsana yo mo kgaolong ya bokone bophirima jwa Botswana# O mo bokone-botlhaba jwa toropo ya ##Maun|Maun### Mo palo batho ya ngwaga wa 2001 dipalo di ne di le sekete le makgolo a mane le masome a mararo le borobabongwe.
Contents
Banana ba nesetsa mananeo a puso pula[baakanya | edit source]
Banana ba Ngami ba neseditse pula mananeo a masha a puso e tlaa bong e a baya pele Batswana go simolola Moranang monongwaga. Mo diphuthegong tsa kgotla tse di ntseng di buisiwa ke mopalamente wa Maun Botlhaba, rre Frank Ramsden, bontsi jwa banana bo atlile mananeo ao, bogolo jang la CEDA le le tlaa bong le itebagantse le go thusa banana ba ba dingwaga di 18 go ema ka 35 ka madi go gweba ka temo-thuo.Le fa go ntse jalo, bangwe ba banana ba tlhalositse fa go santse go na le difatlhi tse di ba emeng pele go ka tla go akola lenaneo leo.Botshologile Thutoetsile yoo dingwaga di 31 wa motse wa Thamalakane, o ne a bolela fa a sale a ikopetse setsha sa tshimo ka 2002, mme nako kgolo ke eno.O boletse fa a bone ba ofisi ya kabo ditsha mo Maun makgetho a le mmalwa mme go se nko e tswang lemina.
O tlhaloseditse batsena phuthego kwa Thamalakane gore ba diofisi tseo ba mo tsenya mo ofising e, gotwe a tsene kwa go ele, mme o iteile sefololetse mo maetong ao otlhe.E rile a itebaganya le selelo sa gagwe, rre Ramsden a bolela fa go se motlhofo go akgela mo kgannye ya gagwe, ka jaana le bone ba ofisi eo ya kabo ditsha ba ne ba sa pata mopalamente kwa motseng oo go ka tlhalosa botoka. O ne a gakolola monana yoo go ikatumetsa mokhanselara wa kgaolwana eo go mo lekodisa.Mokhanselara Isaac Phoi wa Boseja le ene o ne a otlelela mafoko a mopalamente gore e le mokhanselara, o foo ka bone, ka jalo ba se ka ba nna ba emela mopalamente go go ntsha dingongorego tsa bone.Mo potsolotsong le BOPA Thutoetsile o boletse fa e le molemi morui yo mmotlana, a fetsa nako e ntsi kwa morakeng a tlhokometse leruo la ga bone. O boletse gore o emetse lenaneo leo la banana ka matlho a mahibidu ka e bile ene a batla go lema dijo tsa dikgomo.O boletse fa selelo sa gagwe se se sesha. Rre Thutoetsile o bile a galaletsa puso go bo e okeditse dingwaga tsa banana ba ba ka thusiwang kwa go 35.
Dipharagobe tsa kgaolo ya Ngami[baakanya | edit source]
Monna yo o dingwaga di masome a matlhano le boraro wa motse wa Matlapana mo kgaolong ya Ngami o tlhokafetse morago ga go nwela mo nokeng ya Gomoti gaufi le motse wa Shorobe mo bosheng go le bosigo. Mo potsolotsong, mogolwane wa mapodisi a Maun Assistant Superintendent Thusoemang Letibirwa o boletse fa go kaiwa gore rre yoo o ne a itisitse kwa motseng wa Shorobe mme ya re mo maitseboeng a laela a re o bolela kwa Matsaodi ka di 31 tsa kgwedi e e fitileng.Go kaiwa fa e rile kgwedi eno e tlhola gabedi ba lelwapa ba itsise mapodisi gore ga ba ise ba mmone, a re ba ne ba itsese ba sesole mme ba simolola go mmatla mo nokeng kwa serepa sa gagwe se bonweng teng kgwedi eno e tlhola gararo.Ramapodisi a re se se gakgamatsang ke gore moswi o tswa go bonwa a setse a tlodile dinoka tse tharo, a re ba lemogile gore o ka tswa a wetse mo nokeng ka motlhala wa gagwe o ne wa supega fa o feletse mo nokeng ya Gomoti.A re serepa se sa ntse se le mo setsidifatsing sa kokelo ya Letsholathebe go tlhatlhobiwa ke dingaka fa maina a sa ntse a lobilwe go fitlhelela ba masika ba itsisiwe, mme ditlhotlhomiso tsa ba sepodisi di sa ntse di tsweletse.
Mo dikgannyeng tse dingwe, Assistant Superintendent Letibirwa a re ba ne ba begelwa kotsi e e diragetseng mo mosong wa kgwedi eno e tlhola garataro mo tseleng ya Sedie kwa Maun, fa mokgweetsi wa koloi ya Toyota Corolla a thula pitse e e neng e tlola tsela.A re koloi eo e ne e na le bapagami ba le bane go balelwa le mokgweetsi mme ba le bararo ba ne ba alafiwa ba bo ba gololwa fa yo mongwe e ne a sa ntse a le mo kokelong ka dikgobalo tse di masisi.A re mokgweetsi wa koloi eo, yo o dingwaga di 21 wa motse wa Matlapana o ne a se na setlankana sa go kgweetsa gape a le mo kgatelelong ya bojalwa e bile a siana ka lebelo le le feteletseng.O boletse fa e tlaa re mo bogaufing a itshupe kwa kgotleng ya ga mmakaseterata go lebisiwa molato. O tlhalositse gore fa a ka bonwa molato o ka lefisiwa madi a a sa feteng dikete tse di lesome.
Dikgoge tsa kwa ntle[baakanya | edit source]
Dipadi tse dingwe[baakanya | edit source]
Coordinates: 19°54′42″S 23°32′28″E / 19.91167°S 23.54111°E


text:
Motsana wa Werda, Botswana
Werda ke motsana o o mo kgaolwaneng ya Kgalagadi ya mo Botswana. Motse o o bapile le molelwane wa Aferika Borwa. Mo palo batho ya ngwaga wa 2001 dipalo di ne di le sekete le lekgolokgolo,makgolo a boferabongwe, masome a marataro le motso.
Contents
Mokoduwa go tsoswa yo o itsosang[baakanya | edit source]
Go ne go rena boitumelo jo bogolo thata kwa motseng wa Werda, bosheng, fa Mme Magdeline Van Wky a ne a abelwa ntlo ya dikamore tse pedi ke mokgatlho wa Dipula tsa Letlhogonolo.Rre Elias Joseph Sethomo yo e leng moeteledipele wa mokgatlho oo o tlhalositse gore ba o kwadisitse semmuso ka kgwedi ya Tlhakole monongwaga.O tsweletse a tlhalosa fa ene le bangwe ba ne ba bopa mokgatlho o go leka go ntshana mo lehumeng le go thusa puso go fitlhelela lengwe la matshego a tebelo pele ya setshaba la tshaba e e kutlwelo botlhoko.Rre Sethomo a re go nna leloko la bone, motho o tshwanelwa ke go ntsha P120, e le madi a boloko. Fa a setse a na le batho ba robabongwe o tsaya P650. lekgetho la ntlha, la bobedi P1 300, la boraro P3 000, la bone P4 000, la bofelo la botlhano e le P40 000, mme motho a kgone go agelwa ntlo, a rekelwe koloi kana a rekelwe dikgomo ka one.O gateletse thata gore ka lorato, bopelotelele, tshwaragano le kemonokeng ya maloko ba ka kgona go fitlhelela ditoro tsa bone. A re ba ne ba tsaya tshwetso ya go agela Mme Van Wky ka go bona a se na bonno jo bo kgatlhisang le fa a ne a ise a tsene mo kgatong ya bofelo ya go agelwa ntlo. Fa a amogela ntlo, Mme Van Wky o ne a leboga maloko a mokgatlho wa gagwe, ka a ne a se na fa a latsang tlhogo teng. Tirelo Setshogela wa motse wa Tshabong le ene o ne a nna lesego ka go abelwa motshine o o tlhatswang diaparo, ka le ene e le mongwe wa batho ba ba tlhokileng lesego.E ne e rile a amogela baeng Kgosi Keleofile Phihadu a galaletsa thata ba Dipula tsa Letlhogonolo ka lerato la bone le le ntshang setshaba mo lehumeng le go tsibogela tema e e segilweng ke Tautona ya go ogola ba bangwe mo lehumeng.A re ba tsene mo motseng ka go ipega ka tlhamalalo kwa boeteledipeleng jwa motse, mme go supa sentle fa ba na le boammaaruri. Fa a ba kgwa dikgaba mokhanselara Mme Bake Mathule o ne a eleletsa Dipula tsa Letlhogonolo masego le matlhogonolo gore ba gole. Bomme ka bontsi ba ne ba tshologetse modiro o ka e bile e le bone ba ba tshabelelwang ke lehuma.Maloko ka bontsi go tswa Werda le metse e e mabapi ba kaile fa Mme Rachel Podise e le ene motho wa ntlha go tla ka mogopolo wa go tlhama mokgatlho o, le go tlhalosetsa maloko a mangwe ka mosola wa mokgatlho.Ka bopelotelele le botlhaga jwa gagwe, peo e a e jwadileng e wetse mo mmung o o siameng. Kwa bokhutlong bangwe ba maloko ba ne ba rotloediwa ka go abelwa ditlankana tsa go dira ka natla.
Baithuti ba tshwenya ka Boimana[baakanya | edit source]
Modulasetilo wa komiti ya ditlhabololo tsa motse wa Werda a re boeteledipele jwa motse le sekolo ba tshwenngwa ke boimana jo bo tsweletseng jwa baithuti ba sekolo se segolwane sa Tapologo.Rre Tuelo Kesenkile o buile jalo jaaka a ne a ntsha pego ya komiti ya VDC mo phuthegong ya kgotla e biditswe ke Tona wa Dikgaolo, Lebonaamang Mokalake a re o kopa batsadi go ema ka dinao ba tshwaraganela bana le barutabana gore ba kgone go fetsa dithuto tsa bone.O supile gape gore se se tshwenyang le go feta ke gore bontsi jwa baithuti ba ba imileng ke ba mophato wa ntlha le wa bobedi ba dingwaga tse di sa lekanang gore ba tlhakanele dikobo le gore gape go supagala ba sa imisiwe ke baithuti ba bangwe.Rre Kesenkile a re se ke kgwetlho e e tlhokang tshwaragano e e nonofileng mo batsading le botsamaisi jwa sekolo le boeteledipele jwa motse ka kakaretso a lebeletse gore ngwaga o tsamaile kgwedi tse tlhano mme go setse go dule baithuti ba le batlhano Rre Kesenkile o ne gape a tlhalosetsa Tona gore go lobaka ba kopile gore Kgosi wa motse a thapelwe mothusi le mophepafatsi wa diofisi mme le mo nakong eno ba setse ba letile ba ise ba fiwe karabo.Mo go tse dingwe Kgosi wa motse, Rre Keleofile Phihadu o kopile banana go tswelela ba dirisa mananeo a puso jaaka la LIMID le CEDA Young Farmers go tlhabolola matshelo.Kgosi Phihadu o rotloeditse ba ba iseng ba kgone go bona dikolo le ditiro kgotsa go simolola dikgwebo gore ba inaakanye le lenaneo la Ipelegeng le a supileng le tsweletse sentle mo motseng.Sengwe sa tse Kgosi a supileng di tshwenya ke gore morafe o sale o abetswe ditsha tsa bonno mme ba palelwa ke go tlhabolola fa bontsi e le bothata jwa gore go tlhaela ditlamelo segolo bogolo metsi a tlatsa ka gore ba ba kgonneng go aga ba ne ba sokola ka go ne go se motlhofo go bona metsi.Kgosi Phihadu a re e sale goromente a tsaya tsamaiso ya dikokelwana go na le tlhaelo ya melemo mme a re se se nametsang ke gore ba botsogo ba supile fa ba tlaa dira bojotlhe go tokafatsa seemo.Kgosi o lebogetse puso go thapa dingaka tse di thusang bolwetse mo dikokelwaneng ka go farologana jaaka ya Werda.Kgosi a re o tshwenngwa gape ka dishabini ka di tsweletse ka go rekisa majalwa a tsenngwang metswako e e borai mo matshelong a batho le gone go rotloetsa ditiro tsa borukuthi.
Dikgoge tsa kwa ntle[baakanya | edit source]
Dipadi tse dingwe[baakanya | edit source]
Template:Kgalagadi District Coordinates: 25°16′6″S 23°16′30″E / 25.26833°S 23.27500°E